Amabirjina eguna genuen, Itsasondon herri jaiak. Familia osoa senitarteko bazkarira bildua. Zopa entsaladilla, haragi eta flanen artean gizonezkoek hazienda, langabezia eta olinpiaden gorabehera guztiak konpontzen zituzten bitartean andreak arduratzen ziren mahaia ongi hornitua edukitzeaz. Halako bazkaritan gertatu ohi den legez, erabat aseturik bukatzen duzu, gorputzarentzako astunak badira ere, are astunagoak suertatzen bait dira arimarentzat. Horrela bada, zerbaiten bila abiatu nintzen amonaren etxearen armairutan zehar, postretako enteratu sindromeak sortzen zidan neura garaitu nahiz. Eta beste hainbeste gauzaren artean, hara non agertzen zaidan ustekabean zera hau, orain aipatzera noakizuena.\nlt;sangria> Kazeta mundiala\nAldizkari bat zen, «El pan de los pobres» tituluduna, eta azpitituluz «Revista religiosa mensual». Itxura aski bitxia, eta hasi egin nintzen irakurtzen, orriak gainbegiratzen, eta hainbeste gauzaren artean zerbait hasi irakurtzen. Irakurri ahala aluzinatuz joan gainera, eta orduan erabaki nuen itzultzea, eta hor doakizue indarrik gabeko itzulpen apal hau:\nDrogadikto baten gutunak\nOndo asko dakizunez, gaur betetzen dira sei hilabete Errekuperazio zentru honetan nagoenetik. Harrigarria irudituko zaizu gaztaro beteau, ene hamazazpi urtez, iraganari buruz erreflexionatzea, baina honenbeste denbora dut... Gainera, irakasgarria da geroari begira. Denok izan genituen okerrak, ez itzazu zeure buruaren gainera gehiegi egotz..., zeren pasatakoa ezin bait daiteke alda eta Jaungoikoak beti barkatzen bait du.\nGogoratzen al duzu, haurra nintzela, nola joaten nintzen paseoan gure aita gaixoaren eskutik, eta galderaz josten nuen eta berak, bere pazientzia amaigabeaz eta bere zereginak ahaztuz nire adimen gaztearen neurrian erantzuten zidan? Erabat maite genuen elkar. Egia da etxean batzutan urrun xamar egoten zinela berak eta biok jolasten genuenean. Nik ez nekien zergatik, baina zuen artean itzal bat bazegoela antzematen nuen... Pentsatzen egon naiz nire oraingo bake eta bakardadean. Aita gaixoa! Gogoratzen dut ni jaio aurretik urte asko itxaron zuela esaten zidala 6 edo 7 gutxienez, oso gazte ezkondu zinetela eta berak haurrik izateko esperantza guztia galdua zuela ni, azkenik, mundura jaio nintzenean...\nHala joan nintzen haziz bakarrik, anai-arrebarik gabe, 8 urtera arte. Mainatua izan nintzen oso, gehiegi, seme bakar legez. Aberats ez zineten arren, jostailuz betetzen ninduzuen, telebistan anuntziatzen zituzten guztiak nituela uste dut. Oso apetatsua izan bide nintzen sarritxo haserretzen bait zineten nire erruz... Ikastetxetik deitu zizueten zenbaitetan beste umeekiko nire portaera hobetzearren. Aitatxok ondo hezi nahi ninduen eta zuk amak larregi defendatzen ninduzun.\nEgun batean izugarria, zuen bizitzak aldatu bait zituen beste baten ehun pezetarekin etorri nintzen etxera. Liburu bat erosi behar zuen batenak izanak ziren. Umeak negar egin zuen, maisuak ikastalde osoari egin zigun errita... eta ni nire altxorrarekin azaldu nintzen etxean. Aita, jabetzean, sutan jarri zen. Belarrondoko ederra eman zidan. Besotik heldu eta esan zidan indartsu:\nJantz ezak berokia oraintxe bertan, maisuarenera goazek eta! Hau publikoki zuzendu beharra zegok! Ez dadila sekula errepika!\nNik atsekabez egiten nuen negar. Zuk ukabilak estutu eta dardaraka zenuen gorputz osoa. Azkenik deihadar egin zenion, arnegatuta:\nUtzi ezazu bakean nire semea eta itzul ezazu dirua zerorrek, nahi baduzu!\nBerak erantzun, samurturik:\nNire semea da eta hezi beharra daukat! Beraz niri zuzendu zitzaidan berriro jantz ezak behingoz berokia, bagoazek eta!\nEz duzu neure semea eramango.\nHorixe eramango dudala; nirea ere bada eta!\nHori da zeuk uste duzuna!\nTximista batek jo bazintuzte bezala, zur eta lur geratu zineten. Aitatxo gaixoa nire besoa askatuz joan zen. Nik hanka egin eta txoko batean gorde nintzen. Zuk burua makartu egin zenuen. Berak tinko begiratu zizun. Poliki, garraisirik gabe, hurbildu zitzaizun eta galdetu, hotz eta zorrotz:\nZuk eskuak bihurritu egiten zenituen, oso urduri. Ederki izorratu zintuen zure arinkeriak. Zeure burua zurituz edo, gogorarazi zenion:\nEz ezazu gaizki pentsa, Jainkoarren! Ez dago aurpegira botatzeko ezer... Gogoratzen al zara atenditzen ninduen Klinika Nagusiko ginekologo hartan? Umerik ez izateagatik hain lur jota nengoela ikustean, goiz batean deitu egin zidan zu fabrikan zeunden bitartean eta kontsultarako zitatu. Txukundu nintzen, ikustera joan eta ni ederki eta osasuntsu nengoela esan zidan, emankorra nintzela... eta nitaz gogoratu zela. Gurea bezalako kasuetarako metodu berri bat aplikatzen hasia zen arrakastaz, hain zuzen ere; baina senarrek ez zutela beti onartzen... Hala, zuri ezer esan gabe, konbentzitu nintzen eta utzi nion nigan entsaiotzen ernaltze artifiziala.\nUne hartan, aita nire presentziaz ohartu zen. Begiratu egin zidan. Pena haundia eta amorru apur bat antzeman nituen haren begiradan. Nik ez nuen ulertu hitz sekretu eta misteriotsua baina grabaturik geratu zitzaizkidan haren zentzuaren esanahia: ernaltze artifiziala. Besotik emeki oratu era jostailuen gelara eraman ninduen. Atea itxi era sukaldera itzuli zen, zu zeunden tokira.\nHarez gero garraisiren bat edo beste eta noizean behin negar-zotin batzu besterik ez nuen entzun. Denbora aurrera zihoan. Aitatxok panpakada izugarria eman eta etxetik irten zen. Gau hartan berandu eta mozkorturik itzuli zen. Aurretik ez zuen sekulan halakorik egin! Aurrerantzean ez zen gizon berbera izan. Konkortuta, lotsatuta, jota joaten zen lantegira... Bat batean hamar urte baino areago zahartu zen.\nUrrundik, ausente bezala hitz egiten zidan. Harez gero ez zuen gehiago nirekin jolasterik izan; ez genuen beste konfidentziarik izan. Hura pena, amatxo! Aurretik zuen aurrean usnatzen nuen itzala murru garaitezina bilakatu zen. Orain ausnartua dut eta den dena ulertzen dut. Ni ez nintzen bere semea! Aitatxo gaixoa! Adulterio baten fruitu nintzen ni, aseptiko eta anonimoa baina adulterioa azken batean. Nor ore dut benetako aita? Ez dut ezagutu nahi, amatxo, eta pena ematen dit horren gordinki aitortzeak: emakume kaskarin, mozo edo desesperatuen sabeletan bere bizi hazia barreiatzen duen desaprentsiboa, beraiengan ernaltzen diren fruituetaz kukua bezala ahaztuz. Eta, ezkontz-maitasuna ordezkatuz, gizazia den Jaungoikoaren mirari hori pezeta nazkagarri eta mixerable batzuren truk azarean saltzen duena. Eta adulterio zientifiko baten, hau da, Jaungoikoaren legearen mespretxu burubakoaren emaitza naizela pentsatu beharra ere!\nAitatxo gaixoa, nola ulertzen dudan orain!\n...Irtetzeko itxoiten didate. Eskutitz hau botatzeko aprobetxatuko dut. Hurrengora arte utzi behar zaitut. Bitartean, ez sufritu gehiago amatxo! Hitzegingo dugu, Jaungoikoa oso haundia bait da eta bere maitasuna infinitoa.\nZientziaren fenomeno honi buruzko komentarioak oro soberazkoak ditugu eta beste zerbaitetara pasatuko gara beraz.\nBertan dakarrenez Aita Saindu guzti hauek bedeinkatu omen dute zorioneko aldizkaritxoa: SS SS Leon XIII, Pio X, Benedicto XV, Pio XI, Pio XII, Juan XXIII eta Pablo VI. Ez dakit gure Juan Pablo ez ote den oraindik enteratu edo paper artean galdu zaion eskabidea. Nolanahi ere, tamalgarrria da halako izparringi dibinoa Karol kuttunaren bedeinkapen dohatsurik gabe geratzea.\nGehiago ere bai: Publicada bajo los auspicios del Excmo. y Revmo. Sr. Obispo de Bilbao. Con Censura y Licencia de la Autoridad Eclesiástica. Editor Conferencias de Caridad de San Vicente de Paúl de Bilbao. 89 urte ditu eta helburu nagusiak behartsuak lagundu eta apaiz eta abade behartsuentzako meza saritarako donatiboak biltzea ditu, eta bide batez bere artikulu zeharo erlijioso eta aktualitatedunen bidez erakusgarri izan gazteentzat eta, orohar, nolabaiteko kezka erlijiosoa duten heldu guztientzat.\nHor ibiltzen gara gero subliteratura eta antzeko leloak aipatzen halako underground urrun baten zera balitz bezala, hementxe —hurbil hurbil—daukagularik.\nHor doakizue bigarren printza, Beatriz de Olay izeneko idazle Kataluniar oparoaren kondaketa. On egin.\nArgi eta ilunbeak\nGoiz hartan, Mati Ide deprimiturik sentitzen zen. Aurreko egunean eta aurreragokoan beraiengana bildutako tentsioengatik angustia existentzial horrekin esnatzen diren hainbeste bezala, gaur egun. Hainbeste gauza dabil gaizki!... Eta guzti hori, giroan dirakien kutsadura moral izugarria, komunikabidetako lizunkeri eta indarkeri intoxikapena, kaletako kriminalitate hazkorra... Guzti horrek min egiten die, min haundia bestelako girorik ezagutu dutenei, oharkizunez, bide onerako seinalez, jarraitzeko ereduz, norberaren burua altxatzeko estimuloz beterik zegoen giroa.\nMatildek, dagoeneko hirurogei urtetara hurbilduz baina bihotzondoan gaztetasun oihartzun bat gordeaz, ezin zion utzi munduagatik arduratzeari, munduagatik sufritzeari.\nGertatzen den guztia sufrimenduan bukatzen bait da. Drogazaleak gaisotu egiten dira eta hil —eta hil egin dezakete—. Bizioek bizitzaren ikuspegi normala desbideratu eta kaltegarriak suertatzen dira. Amek egunero sufritzen dute beren seme-alabak alderdi guztietatik mehatxaturik daudela ikustean, indarzaleengandiko bortxakeria jasan bait dezakete edo lagun gaiztoek eta giro gaiztoek perbertituak izan.\nEta gainera, langabezia dago, eta neska-mutilek ez dute biderik.\nMatildek zorionez ez zuen seme-alabekiko prolemarik, alaba bakarra, Irene, mediku batekin aspaldi ezkondua bait zegoen eta berorrekin bizi zen extranjerian. Eta bi haur zoragarri zituen...\nBaina Matildek, hirian bakarrik, hiriko panorama eta jende xehearen irrikak txunditurik eta adi erreparatuz, sufritu egiten zuen eta pentsatu.\nEta depresioan eroria zen.\nHala bada, Matilde, gosari lege apurra hartu eta garbitu ondoren, kalera irten zen zenbait erosketa egitearren, baina... «Beste ezer baino lehen, goiz honetan mezetara joan behar dut» —esan zion bere buruari.\nGoiz zen oso gure andre hau oso goiztiarra bait zen eta, laneguna izanik, mezetara joateko gogoak barneko abots sekretu bati, Argiaren aholku sotil bati erantzuten zion.\nUdaberria zetorren eta atsegina zen paseatzea. Matilderen arimak kalean zehar astiro ibiliz kentzen zituen nagiak.\nTenpluaren egoitzan sartzean lasaitasun izpiritual kontsolagarria sentitu zuen. Guzti hura maite zuela esan zuen berekiko, elizaren paretetako harri grixak, aldare eta kandela biztuak, antzematen zen barnebiltze hura... Kruzifikatua, aldi berean ixil eta esanahitsu, txokoan, atearen ondoan...\nAurreko ilaratan eseri zen eta hainbat lagun, ez asko, bazela eta beste zenbait sartuz zihoala nabaritu zuen. Berehala odolik gabeko sakrifizioari eman zitzaion hasera...\nMatilde adi adi zegoen meza entzuten, baina hala ere bere ondoan mutil gazte bat zegoela konturatu zen, 20 urte inguruko mutikoa. Oso gaizki jantzirik zebilen eta behar bezain adi zegokion egintza erlijioso eta liturgikoari.\n«Eskerrak badiren gazte sinestunak..., ez dira denak sineskaiztasunari emanak... eta gaixo honek oso txiroa behar du izan...».\nElkarri bakea emateko momentua iritsi zen. Elkarren eskuak estutu zituzten denek, eta senitartekoekin zeudenek elkarri muxu eman zioten. Matildek alboan zuen mutikoarengana itzuli zuen burua. Begietara begiratu zioten elkarri. Eta berak mutilaren arimaren egoera baketsu eta argitsuaren begirada isladatzailea antzeman ahal izan zuen. Eskuak estutzen zituzten bitartean irribarre egin zioten elkarri, anaiarteko perfekziozko maitasun kristau batean nabigatuz...\nGau hartan mutilaz oroitu zen Matilde eta horrek morala pixka bat altxatu zion. Guztiaz gain fedeak gazteen artean bizirik dirauela jakiteaz pozten zen.\nUrtero bezala, datozen hilabeteotan, 1984ko urteari dagokion harpidetzaren ordainketa egiteke duketen harpidedunei, dagozkien errenboltsoak bidaltzen hasiko gatzaizkie.\nBide honek ordaintze haundiagoak dakartza, posta gastoak areagotzen bait ditu. Ahalik eta gutxien erabili behar den ordainketa bidea dugu beraz.\nOhar honen bitartez harpidetza kuota oraindik egin gabe duten harpidedun guztiei denok ezagutzen ditugun ohizko bideak erabiliz lehenbailehen ordain dezaten jakinerazi nahi diegu.\nEgun hartan bere kaleko izkinako granjan gosaltzea erabaki zuen Matildek hurrengo goizean. Goizez oso giro alai eta familiarra zegoen bertan. Mahai batean eseririk kafesne eta tostadak hartzen ari zela, mutil bat hurbildu zitzaion zerbait saldu nahiz.\n— Andrea, erosiko al zenidake belakiren bat estropajuak...?\nBegiratu zion eta horrekin batera ezagutu.\n— Atzo mezetan ikusi hindudan. Ze izen duk?\n— Justo. Justo Ruiz.\n— Eseri hadi nirekin gosaltzeko, nik gonbidatzen haut. Eta kontaidak zeredozer hire buruaz.\nHalaxe, Justok gonbidapena onartu eta gosaldu egin zuen, gose onez gosaldu ere. Esplikatu egiten zion:\n— Gurasoekin bizi naiz, aita lanik gabe dugu. Nik oraindik ez dut lehenbiziko lana aurkitu ahal izan. Ama gaixoa etxerik etxe garbiketetan ibiltzen da eta ni zertxobait saltzen ahalegintzen naiz... Baina oso gaizki pasatzen dugu!\nMatildek adorea ematen zion. Bizitzaren erasoak gogorrak izan arren honek Kristoganako fedea gordetzen zuela ikusteaz harro zegoela esan nion.\n— Zure probetasun eta prolemak gorabehera, espiritualitatea galerazi duen giro nahasi, materialista eta ia ia, esango nuke, basapiztikeria nagusizko hau gorabehera hik sinetsi egiten duk. Horrek zoratu egiten nau, Justo, semea.\nHonek irribarre egin zuen, mustupil zuzenetako aurpegia argitzen zion irribarre goxoz.\n— Bizitza honetan denetatik dago. Banituen adiskideak honez gero ez direnak bestelako gauzetan laguntzea nahi zutelako..., baina ni ezin naiz, ezta nahi ere, bidea uste dudanetik apartatu.\n— Zerbait erosiko diat. Baina berriro ikusi nahi haut. Etor hadi bihar hona nirekin gosaltzera, baina ekar ezak ama ahal baduk.\n— Ederki..., etxe batera lanera doa eta bidebatez...\nGertatzen diren gauzak! Matilde ez zegoen harez geroz deprimiturik, Bihotza bizkortu egin zitzaion. Jadanik ez zuen hain triste aurkitzen osasuntsu eta zoriontsu bizi zen eta etxekoekin urtero Matilderekin hilabete pasatzera zetorkion alaba bakarrarengandik urrun bizitzea; eta ez zuen bizitzan dena usteldurik zegoenik uste ere. Bazen jende onik! Bada sinestunik, fede eta idealak dituen gazterikl\nEta bazuen zerbait buruan biraka... Bankuan dirutza mordoska dexentea zeukan. Den dena Irenerentzako heredentzia osatuko zuena. Baina Irene, zorionez, lasai bizi zen. Eta ez litzateke halako bihurrikeria milioi bat, edo bi, edo hiru gastatzea behar zuen norbaiti laguntza ematen... Eta dendatxo bat jarriko balie Justori edo gurasoei?\nBaina aurretik hobeki ezagutu behar zituen. Dena egia zen jakin.\nEta, pixkanaka pixkanaka, ezagutu zituen, lehendabizi Justoren ama, gero aita. Lehenbizi donatibo modestu bat egin zien, egunen batetan ahal bazuten ordainduko ziotela aginduz onartu zutena beraiek. Gainera, kristautasun ikastaldi batzutako egonaldia ordaindu zion Justori, eta bertatik alaitasun osasuntsuz eta asmo ederrez bete-beterik itzuli zen.\n— Eskerrik asko, Matilde, on haundia egin didazu honekin.\n— Aurrerago, nahi baduk, arduratuko nauk Ejerzizio izpiritual Ignaziano batzutara joan hadin.\n— Matilde, ez dakit zer esan.\n— Esaiok Jesusi bihar, elizan.\nEta berriro mutilaren begirada garbi eta sanoa, ingenuitatez eta emozio zoragarriz betetako irribarrea andrearen bihotzean...\nHandik hilabete gutxitara, Matildek «mailegatua» zien (zitekeen edo ez zitekeen itzultzeaz kezka haundirik gabe) Justoren gurasoei janari denda txiki bat munttatzeko beharrezko dirua. Biek egiten zuten lana bertan ilusio haundiz, mutikoaren laguntzaz.\nJusto eta gurasoen eta gure Matilderen arteko adiskidetasuna hainbeste estutu zen ezen familiakoak zirela ematen zuen, eta andrea abegi onean aurkitzen zen haien artean, eta horrek bere bakartasunezko bizitzari berotasun haundia ematen zion.\nPertsona on, onestu, erlijioso, moral, langile eta asko sofritu izanak iruditzen zitzaizkion.\nBeren tratura ohituz joan zen eta horrek asko alaitu eta goxatu zuen bere bizitza.\nBaina... askoz haundiagoa izan zen bere bihotzaren poza, hainbat denboraren buruan Justo bere etxera ikustera joan eta zera esan zionean. Bai, berria eman zion:\n«Frantziskotarren konbentu batean sartzea erabaki dut... Hori da nere bokazioa, beraiek onartzen naute eta gurasoak segurtasunean biziz uzten ditudala dakidanez... eta gainera bixitatuko gara... Baita zurekin ere, ezta Matilde?».\nMatildek besarkatu egin zuen, seme deitu zuen eta malko andanari ezin izan zion eutsi, baina mundua erabat galdua ez zegoelako fedea itzultzen zioten malkoak ziren...\nBai ipui polit honek bai aurreko eskutitz guztiz beridikoak duten sinbologia sexuala naharoa da oso, posibilitate fantastiko eta morboso samar ugari eskeintzen bait digute. Bueno, erreparatuko zenuten, eta bestela ez da nere eginkizuna linboko lo kuluxka goxoan daudenak errealitate likitsera esnaraztea.\nZer esan, bestalde, guzti honi darion paternaltasun zoragarriaz? Puntu eta aparte egitea hobe.\nEuskal Herri erlijiosoa eta euskaldun fededunak aspaldi lurperaturik zeudela pentsatu izan du askok, eta ez dakit hala den, baina akaso gogoan hartzen hasi beharko genuke kanta zaharrak zioen hura, badakizue: «Ez dago hilda... lotan da». Hartara, katakunbetako superbizipena daramate kristau direlako hauek, biztu, altxatu eta garaituko duten egunaren zain. Itxura denez, herri honetan bizi den beste hainbatekiko antza nabaria da; ala ez dira militanteak hiri eta herrixka bakoitzean hain aktibo eta ongi eratuak ikusten ditugun katekistak?\nNahiko erreflexio txotxolo eta labainkorretan ari naiz sartzen eta beste batetarako lagako dugu afera. Kazeta honek dakarzkien beste sailen berri emango dizuet orain:\n— Aita Sainduak Vienan (1983-XI-11) gaixo, zahar eta elbarriei botatako sermoi kontsolagarri eta indargarriak. Artikulurik xoxo eta apalena nere eritziz.\n— Penitentziaren ondorio ongarri eta lasaigarrien gainekoa.\n— Oleazioaren sakramentuaren haunditasun eta mirakulutako ahalmenaren gainekoa.\n— Masoneriaren gaiztakeria, maltzurkeria eta konfabulazioen historiaren gaineko artikulu sail baten hirugarren entrega (eta jarraituko du).\n— Paduako San Antoniogandik erdietsitako grazien aipamen eta esker opa, eta horrekin batera agindutako limosnak.\n— Azkenik, Purgatorioko arima bedeinkatuen aldeko mezak egiteko emandako limosnak (pezeta batetik aurrera onartzen dira), emaileen herri eta inizialekin batera. Itzultzera ausartzen ez naizen ohar garrantzitsu hau daramalarik: «Todo lo recogido se remite a los Excmos. Sres. Prelados para que sacerdotes necesitados de estipendios celebren las referidas Misas y pueda esta cantidad servirles de ayuda para su decorosa sustentación».\nHorixe dakarkigu «El pan de los pobres» hilabetekariak. Ikusten duzunez bastante bariatu eta atsegingarria. Beste zenbait xehetasun jakingarri ere eskeini nahi nizueke ondoren:\n— Urte osorako harpidetzarako ez dago diru kopuru bakarra, zuen bihotz eta esku zabaltasunaren arabera hiru aukera hauek dituzue:\n+ Harpidedun arruntak: 160 pezeta.\n+ Harpidedun laguntzaileak: 220 pezeta.\n+ Harpidedun ongileak: 300 pezetatik aurrera.\nIfarraldekoek ere 300 pezetetatik aurrera. Merkea, ezta? Ez duzue bada diruaren aitzakiarik izango eskuratzen ez saiatzeko.\n— Helbidea hau dute: Ascao 27, 2.a ezkerra. Bilbo-5. Baina gutunak Bilboko 64. kutxatilara bidaltzeko eskatzen dute.\n— Eskuartean dudan aleak data hau dakar: 13 de Julio-Agosto. Año LXXXIX, Num, 998. Hauek ere milagarrena ospatzeko zorian, euskaldunon «Argia»k arestian bezalaxe. Zorionak!\nBukatzeko lehen aipatu ez dizuedan beste perlatxo bat daukat zuentzat. Oraingoan poesia: María José izeneko BBBeko 3. kurtsoko idazle gaztetxoak abortoaren gainean eginiko konposizio liriko hunkigarria. Nere hitzok baino gehiago bereek balio dutelakoan, hor doakizue besterik gabe:\nBizitza Jaungoikoaren baitan (*) dago bakarrik\nMª José Boira\nAizu, amatxo!! Entzuten al didazu?\nOso ongi nago hemen, zure barnean, baina gogo haundiak ditut irtetzeko;\nzu ezagutzeko, anai arrebak ikusteko, jolasteko, ikasteko\nJaungoikoaren benetako seme izateko, zeren... zuk hori nahiko duzu, ezta?\nAbortoa? Zer esan nahi du horrek? Ez dut sekulan entzun... «Hil»\nHil?!!! Ba al dakizu zer esaten duzun amatxo?\nHilko al zenuke zuk orain nere anaia, hor, zure alboan, dagoen seme hori?\nZergatik hil...? Orduan, ez naiz jaioko?\nJaungoikoak jaiotzea nahi du. Jaungoikoak arima eman dit jadanik, eta nere gorputza osatzen ari da, ezin nazakezu hil!\nBizitzeko ilusioa dut nik; bizitzen ari naiz jadanik, eskuak mugitzen ditut\neta hazkura badut badakit hazka egiten... Hil behar nauzu?\nBegira, amatxo hitz egin ezazu Jaungoikoarekin eta gero entzuiozu, entzuiozu.\nIkusiko duzu nota nahi duen ni jaiotzea. Nolatan nahi izango du Jaungoikoak hil nazazun\nBera baldin bada sortarazi gaituenal\nBa al dakizu, amatxo, Jaungoikoak nahi izan duelako zaudela zu hor?\nBera gabe ez gara inor, inor ez.\nEta gero begira gurutzeari, Jesukristo hil zen lekuari,\nBadakizu guztiongatik hil zela? Zugatik hil zen, baina baita nigatik ere.\nHorregatik jaio nahi dut, zu ikusteko, maitatzeko eta Jaungoikoa gurtzeko.\nBai, errezatzen ikasi nahi dut, erakutsiko didazul\nZerorri zara benetan maita nazakeen bakarra, Jaungoikoaz kanpo, eta...\nzerorri zara hil nahi nauzuna? Ez dut ulertzen.\nAmatxo, entzun diozu? zer esan dizu? Esaidazu!\n«UMETXO, MAITE ZAITUT».\n(*) Ez Jaungoikoarengan, Jaungoikoaren esku baizik; erdarazko depende de Dios.\nNeskatx honek zera esaten du argibide gisa edo, poema aurreko aitzinsolasean:\n«...como tengo tan claro que el aborto es un crimen, que nosotros no somos nadie para quitarle la vida a un inocente, que la vida sólo depende de Dios..., me gustaría que también lo tuvieran claro tantos y tantos ignorantes, tal vez de buena fe, que se dejan llevar por el demonio: por "lo que está de moda", por "lo que opina la gente", dejándose llevar por el mundo y desviándose a la vez de la recta razón, de la Ley divina. Aunque... ¿habrá "ignorantes" que tengan esta revista en casa? Lo dudo».\nHitz horien esanahi zehatza eta zapore gozoa traizionatzeko beldurrez puntutxo bat ere aldatu gabe kopiatu dizkizuet. Nere artikulu honi amaiera emateko zera eranstea baino ez zait getatzen: ba ote da aldizkari hau, SUSA, etxean duen «ignoranterik»? Nik ere baditut duda serioak. Hala ere, inork haintzakotzat hartu izan balu guzti hau, ene arima bekatariaren alde otoitz egin dezan erregutuko nioke.


Lorra S. Koop.-ek laguntza ematen die Bizkaiko lehen sektoreko ekintzaileei - SPRI - Up Euskadi\nLorra S. Koop.-ek laguntza ematen die Bizkaiko lehen sektoreko ekintzaileei\n2017ko Maiatza 10\nNekazaritza sektoreko Bizkaiko ekintzaileei beren proiektuak egia bihurtzen laguntzea, horixe da Lorra S. Koop.-en zeregin garrantzitsuenetako bat. Lorra S. Koop. erakundeak ekintzaileei laguntzeko zerbitzua ematen du Bizkaian, Gaztenek 2020 programaren barruan. Programa hori Hazi Fundazioak koordinatzen du Bizkaiko Foru Aldundiarekin batera.\nGazteak nekazaritza-ustiategietara bideratzea helburu duen Gaztenek programa abian dago 2004tik eta eguneratu egin da Euskadiko 2016-2020 Landa Garapen Iraunkorrerako programa berria onartu eta abiarazi denetik. Epealdi horretan Lorra erakundeak sendotzen lagunduko die lehen sektoreko proiektuei, tutoretza emanez beren lehen bost urteetan. Gaur egun, Lorrako taldea lanean ari da 217 negozio-proiektutan; horietatik 155 gizon ekintzaileek bultzatu dituzte eta 62, berriz, emakume ekintzaileek.\nLorrak babesa ematen die beren hastapenetatik, hala gogoeta eta azterketa prozesuan laguntzen die beren negozio-eredua definitu dezaten, eta baita gero ere negozioaren ezarpen fasean. Behin negozioa abian jarri ondoren, Lorrak garapen fasean behar duten informazioa eta jarraibideak ematen dizkie eta enpresa-planaren jarraipenaz arduratzen da.\nIbilbide horretan, era askotako oztopoak –profesionalak, pertsonalak, abagunekoak- gainditu behar dira, denek ez baitute lortzen beren proiektua enpresa bihurtzea. 2016an aurkeztu ziren 60 espedienteetatik 49 bihurtu ziren ustiategi.\nGainera, urte horretan 45 negozio-proiektu berri monitorizatzen hasi ziren, 2017an eta hurrengo ekitaldietan ezarpen bihurtu daitezen, hainbat jardueretarako instalazio proiektuekin. Aurreko urteetan bezala, aipatzekoak dira baratze ekologikoak eta beren bidea urratzen ari diren beste hazkuntza joera batzuk, hala nola, barraskilogintza eta perretxikogintza. Orobat ordezkatuta daude gainerako azpisektoreak: esne-behiak, okelatarako behiak, ardiak, baratzezaintza, erruteko hegaztizaintza, erlezaintza, untxi-hazkuntza, eta abar.\nBizkaiko ekintzailea nagusiki gizonezkoa da, eta bere helburua da etorkizunerako alternatiba bat bilatzea krisi egoeran, eta baita ere bizimodu berri bat hastea.\nEkintzailea batik bat gizonezkoa da eta gaztea, bere lan-ibilbideak ez du zerikusirik landa-ingurunearekin, baina etorkizunerako alternatiba bat bilatzen du krisi egoeran. Badira baita ere familia gazte batzuk, lehen sektorean dagoeneko ezarrita daudenak eta familia-negozioen belaunaldi berria direnak. Eta orobat badira 41 urtetik gorako ekintzaileak, Gaztenek 2020 programa berriak kolektibo hori ere barne hartu duelako lehenengoz. Kolektibo horrek gaztetu egiten du batez beste 60 urteko pertsonez osatutako sektore hori, eta askotan dagoeneko badauzkate ekintzaileek izan ohi dituzten arazoentzako konponbideak: lur-saila, funts propioak, abalak…\nEkintzailetzari laguntzeko zerbitzua garatu ahal izateko, Lorrak 8 teknikoz osatutako talde bat du, proiektuetan aurkeztutako nekazaritza- eta abeltzaintza-arloetan espezializatuta daudenak eta 2016an 2.452 lanordu eskaini dizkietenak proiektuei. Lorra erakundean Bizkaiko nekazaritza eta abeltzaintza elkarteak biltzen dira, eta kudeaketa-zentro bezala, nekazaritza eta abeltzaintzako zerbitzuak ematen dizkie bere bazkideei eta ustiategiei.


Bezeroarentzako arreta-zerbitzuek ezingo dute diru-sarrera gehigarririk lortu erabiltzailearen kontura | Consumer\nBezeroarentzako arreta-zerbitzuek ezingo dute diru-sarrera gehigarririk lortu erabiltzailearen kontura\nEzin izango da erreklamazioen formulazioa baliatu bezeroari beste produktu batzuk eskaintzeko\nGobernuak onartu egin du Bezeroaren Arretarako Zerbitzuen Lege Proiektua Gorte Nagusietara bidaltzea. Proiektu horren helburu nagusia da “enpresa handiek horrelako zerbitzuak ematean antzemandako akatsak konpontzea eta, hartara, kontsumitzaileen babesa hobetzea, haien eskubideak bermatzeko”. Besteak beste, araudi berriak eragotzi egingo du bezeroarentzako arreta-zerbitzuak enpresari diru-sarrera gehigarriak ematea erabiltzailearen kontura edo bezeroari beste produktu batzuk eskaintzeko erabiltzea.\nAraudiaren xedea da, Legebiltzarrean premiazko prozedura eskatu baita, kontsumitzaileen oinarrizko eskubideak bermatzea eta gutxieneko kalitate-parametro batzuk ezartzea. Gutxieneko parametro horiek bete beharko dituzte ur, gas eta elektrizitate horniduren, bidaiarien garraio-zerbitzuen, posta-zerbitzuen, baldintzapeko atzipeneko ikus-entzunezko baliabideen eta komunikazio elektronikoen zerbitzuen sektoreetako enpresen bezeroarentzako arreta-zerbitzuek. Enpresek zerbitzu eraginkorra izan beharko dute informazioa eman, kexak erantzun eta konpontzeko.\nHilabeteko epea ezarriko da, gehienez, kexak, erreklamazioak eta kontratuko bestelako gorabeherak ebazteko.\nHalaber, zerbitzu kontratu bat sinatu aurretik, herritarrek eskura dituzten bitartekariak, erreklamatzeko mekanismoak, ebazteko aurreikusitako denborak eta abar ezagutu ahal izango dituzte. Informazio hori guztia kontratuen zati izanen da eta enpresaren web orrian ere agertu beharko da.\nExekutiboak gogorarazi zuenez, administrazio publikoek kontsumitzaileen aldetik jasotzen dituzten kexa eta erreklamazio gehienek “bezeroarekiko arreta eskasa dute elementu komun”. Hori dela eta, lege berriak aukera ematen du enpresa txiki eta ertainei eta galtzen ari diren konpainiei arauak ez eragiteko, “ez baitira erreklamazio horien sortzaile nagusiak”.\nAraudi berriaren arabera, telefono bidezko arreta-zerbitzu pertsonalizatu bat eta telefono-zenbaki bat (biak doakoak) jarriko dira bezeroen eskura, haien kexa eta erreklamazioei erantzuteko, baita kontratuko edozein gorabeherari erantzuteko ere. Debeku da tarifa gehigarriko zenbakiak erabiltzea bezeroekin komunikatzeko, dela telefonoz, dela testu-mezuen bidez, dela antzeko beste batzuen bidez. Bezeroarentzako arreta-zerbitzuak ez dio inoiz diru-sarrera gehigarririk emango zerbitzua ematen duen enpresari, bezeroaren kontura. Halaber, ezin izango da erreklamazioen formulazioa baliatu bezeroari beste produktu batzuk eskaintzeko.\nEnpresek kudeaketa sistema bateratua edo zentralizatua izan beharko dute, aurkeztutako kexa, erreklamazio eta gorabeherak jasota daudela bermatzeko eta tramitazioaren jarraipena errazteko. Gehienez ere hilabeteko epea ezarriko da kexak, erreklamazioak eta kontratuko bestelako gorabeherak ebazteko.\nEnpresek zerbitzuaren prestazioari edo jarraipenari modu larrian eragiten dioten kontratu gorabeheren berri eman beharko diete erabiltzaileei.\nBezeroaren Arretarako Zerbitzuan deia jasotzen duenetik gehienez ere itxaron beharreko denbora ez da izango minutu bat baino gehiago bezeroarentzako arreta-zerbitzura egindako deien % 90 baino gehiagorako. Bezeroarentzako arreta-ordutegia emandako zerbitzuaren ezaugarrien araberakoa izango da. Oinarrizko zerbitzuen kasuan, hala nola telefono zerbitzua, argindar, gas edo ur hornidura, zerbitzua egunean 24 orduz erabili beharko da, urteko 365 egunetan, zerbitzuaren jarraipenari buruzko gorabeherak azaltzeko.\nEnpresek zerbitzuaren prestazioari edo jarraitutasunari kalte larria egiten dioten kontratu gorabeheren berri eman beharko diete erabiltzaileei, zerbitzuaren berri izan ondoren eta erabiltzaileak espresuki eskatu beharrik gabe. Era berean, enpresek bezeroei arreta emateko zerbitzuen hobekuntzak neurtzeko sistemak garatuko dituzte eta urtero kanpoko auditoretzak gainditu beharko dituzte.\nBeste alderdi bat etorkizunean enpresek bezeroen kexei erantzuteko behar bezalako prestakuntza eta gaitasuna duten langileak izatea da. Horren bidez, zerbitzuaren kalitatea hobetu nahi da, eta nahi ez diren egoerak saihestu, hala nola operadoreak erreklamazioa ebazteko edo kudeatzeko behar den informazioa ez ezagutzea.\nauditoretzak erreklamazio kexak kontratuak kontsumitzaileak


Altsasuko Udalak Ibarrea industrialdeko ur zikinen saneamendurako obraren hirugarren fasea burutuko du 202. urtean. 2019an Udalak inbertsioaren lehen fasea burutu zuen. Lehen fase honetan industrialdearen barnealdeari dagokion kolektorearen zatia egin zen bere bide nagusian zehar, eraikin (enpresa) ezberdinetako hartuneak biltzeko. Horrekin batera, kolektore nagusiari industrialdearen barruan dauden etxebizitza bakartuak batu zitzaizkion. Lehenengo fasea egin ondoren, irakurri gehiago\nLudoteka berriro hasiko da! Zuen zain gaude!\n2021-2022 ikasturterako TXANTXARI LUDOTEKAN IZENA EMATEKO EPEA IRAILAREN 14tik 21era irekitzen da 948012012ra deituz edo online moduan esteka honetan: ludotekan online inskripzioa . Ondoan eransten den artxiboan informazio osoa dago. COVID19a dela eta, 2021/2022 ikasturtearen Antolaketa neurriak Jardueren garapena osasun-agintari eskudunek Covid-19k sortutako pandemiaren eta osasun-krisiaren inguruan hartzen dituzten neurrien mende egongo da. Baimen informatuaren onarpena irakurri gehiago\nIkastetxeentzako, irakaskuntza-kooperatibentzako eta guraso-elkarteentzako diru-laguntzen deialdia\nAltsasuko Udalak 2021/2022 ikasturterako ikastetxeentzako, irakaskuntza-kooperatibentzako eta guraso-elkarteentzako diru-laguntzen deialdia onartu du. Altsasuko ikastetxeei zuzendutako dirulaguntza honek diruz lagun daitezkeen lau lerro edo kontzeptu ditu: hezkuntza-proiektu berritzaileentzako diru-laguntza; irakaskuntzara bideratutako materiala hobetzeko programen diru-laguntza, berrikuntzaren bidez; eskolaz kanpoko euskarazko jardueren gastuetarako diru-laguntza; eta, azkenik, euskarazko jarduerak, eremu akademikotik kanpo gauzatzen direnak, A, B eta D irakurri gehiago\nOSTALARITZAREN ALDEKO KANPAINA. OSTALARITZA ENPRESAK AURKEZTEKO EPEA.\n“Ostalaritzako tonbola kanpaina” honekin bat egin duten Altsasuko ostalaritza-establezimenduetan trukatu beharreko sariak dira. Establezimendu horiek kanpainaren kartelea ondo ikusteko moduko tokian jarriko dute, bezeroek zein diren jakin dezaten. Altsasun dauden ostalaritza-establezimendu guztiak atxiki ahal izango dira tonbolara, baldin eta honako epigrafe hauetan alta emanda badaude: 671 Jatetxeetako zerbitzuak. 672 Kafetegietako zerbitzuak. 673 Kafe eta tabernetako irakurri gehiago\n“TXIRINBULO” UDAL HAUR-ESKOLAN EUSKARAZ DAKITEN ZUZENDARITZA-LANAK EGITEKO ALDI BATERAKO HAUR-HEZITZAILEAREN LANPOSTUA BETETZEKO DEIALDIA.\nAltsasuko Udalak “Txirinbulo” udal Haur Eskolan haur hezitzaile lanpostua aldi baterako betetzeko deialdiaren oinarriak onartu ditu, “Txirinbulo” udal Haur Eskolan zuzendaritza-lanak euskaraz egin ahal izateko, Udalean sortzen diren beharrak aldi baterako betetzeko, eta behin-behineko ordezkapenak egiteko erabili ahal izango dira, laneko bajengatik, oporrengatik eta udal zerbitzuak indartzeko edozein behar puntualengatik. Eskabideak aurkezteko epea 2021eko irailaren irakurri gehiago\nOFIZIAL ADMINISTRARIAREN LANPOSTUA ALDI BATERAKO BETETZEKO DEIALDIA\nAltsasuko Udalak Giza Baliabideen eta Estatistikaren Arloan ofizial administrari lanpostu bat aldi baterako betetzeko deialdiaren oinarriak onartu ditu, Udalean sortzen diren beharrak aldi baterako betetzeko, eta aldi baterako ordezkapenak egiteko erabili ahal izango dira, laneko bajengatik, oporrengatik eta udal-zerbitzuak indartzeko edozein behar puntualengatik. Eskabideak aurkezteko epea 2021eko irailaren 17an amaituko da. Bases de la Convocatoria irakurri gehiago


Pakistango talibanek sarraskia egin dute armadaren eskola batean | Mundua | Berria\nPakistan. Talibanen erasoa\nPakistango talibanek sarraskia egin dute armadaren eskola batean\nGutxienez 141 lagun hil dituzte erasoan, horietako 132 ikasle adingabeak.\nMuturreko islamistek adierazi dute militarren aurkako mendekua izan dela\nPakistango armadaren eskolako ikasle batzuen gurasoak, soldadu batekin hizketan, atzo, Peshawarren. BILAWAL ARBAB / EFE\nPakistango instituzio boteretsuenaren aurka jo dute talibanek, haren alderdi ahulenari erasota. Hainbat ekintzaile suzko armekin eta lehergailuekin sartu ziren atzo armadaren eskola batean, Peshawar hirian, eta gutxienez 141 lagun hil zituzten, horietako 132 bederen ikasle adingabeak. Hildako kopuruari dagokionez, talibanek Pakistanen egindako eraso handiena izan da. TTP Pakistango Mugimendu Talibanak bere gain hartu du erasoa, eta bozeramaile batek adierazi du mendekuzko ekintza bat izan dela, armadak Afganistango mugako eremu tribaletan indarrean duen erasoaldiarengatik egina. Hala ere, armadak berehala erantzun du Khyber eskualdean hamar aire eraso eginda, eta Asim Bajwal jeneralak mendeku zabalago bat iragarri du. «Gure determinazioak bertze maila bat hartuko du: gizatasunik gabeko piztia horiek eta horien laguntzaileei jazartzen segituko dugu, guztiak deuseztatu arte».\nBajwalek hedabideen aitzinean egindako agerraldian azaldu du talibanek hildako 141 lagunetatik 132 zirela ikasleak, eta bertze bederatziak, berriz, eskolako langileak. «1.099 ikasle daude eskolan izena emanda. Horietako 960 erreskatatu ditugu armadaren operazioan». Ikasle gehienak militarren seme-alabak dira. Jeneralak erran du zazpi erasotzaile zeudela eta militarrek guztiak tiroz hil dituztela. The Express Tribune egunkariko berriemailearen arabera, operazioa bukatutakoan erasotzaileek gainean zeramatzaten lehergailuak eskuratu eta zartatu dituzte militarrek. Erasoak ia zazpi ordu iraun zuen.\nBizirik ateratako ikasleek eta langileek hedabideei kontatutakoaren arabera, ekintzaile talibanak gelaz gela tiroka hasi ziren. «Sei edo zazpi lagun ikusi nituen gelaz gela mugitzen eta haurrei tiro egiten», adierazi dio Mudassar Abbas fisika laborategiko laguntzaileak AFP agentziari. «Shalwar kameez jantzia zeukaten, eta gauza bakarra erraten ziguten: 'Irakurri kalma'», adierazi dio Ali izeneko ikasle batek agentzia berari. Shalwar kameez Pakistango eta Asiako inguru horretako jantzi tradizionala da, gizonezkoen kasuan kolore bereko atorra luze edo tunikek eta galtza zabalek osatuta —erasotzaile guztiak gizonezkoak ziren—; kalma, berriz, Asia hegoaldeko musulmanek fedea agertzeko dauzkaten sei esaldik osatzen duten adierazpena da. Alik dioenez, bederatzi ikaskiderekin zegoen erasotzaileak agertu zirenean; bera izan ezik guztiak hil zituzten.\n«Muturreko pauso bat»\nTalibanek erasoa bera bukatu aitzinetik hartu zuten ekintza beren gain. «Gure jendeak arrakastarekin lortu du armadaren Peshawarko eskolan sartzea gaur goizean», adierazi zion Muhammad Khorasani TTPko bozeramaileak The Express Tribune-ri. Khorasanik erran zuen ekintzaileei «aginduak» eman zizkietela «adingabeei kalte ez egiteko». Bizirik ateratakoen testigantzen arabera, ordea, erasotzaileak zuzenean joan ziren ikasleen bila, horiek itsu-itsuan tirokatzeko. Bajwal jeneralaren arabera, talibanen asmoa ez zen gatibuak hartzea, «ahalik eta jende gehien hiltzea» baizik. TTPko bozeramaileak bai baieztatu du erasoa mendekuzko ekintza bat izan dela, armadak Ipar Waziristan eta Khyber barrutietan indarrean dauzkan erasoaldiei erantzuteko. «Zarb-e-Azb Operazioak eta Khyber-I Operazioak behartu gaituzte halako muturreko pauso bat ematera».\nNawaz Sharif lehen ministroak hiru eguneko dolua ezarri du herrialde osoan, eta gaurko bilera batera deitu ditu parlamentuan ordezkaritza daukaten alderdi guztiak, Peshawarren bertan. Sharifek onartu du atzoko erasoa Afganistango mugan dauden bi barrutietan indarrean dagoen operazio militarraren ondorio direla. «Gerra baten ondorio gisa horrelako erasoak esperotakoak dira, eta herrialde batek ez luke bere indarra galdu behar», adierazi zuen atzo, Peshawarrera ailegatu berritan. Horregatik, erasoaldiekin jarraitzeko prest dago. «Herrialde honetatik terrorismoa garbitu ezean, gerra eta ahalegin horiek ez dira bukatuko, inork ez dezala zalantzarik izan».\nAdministrazio Federalpeko Tribuen Eremua deitutakoaren barrutietako bi dira Ipar Waziristan eta Khyber. Eremua Afganistango mugan dago, eta barrutiek autonomia berezi bat daukate. Biztanle gehienak paxtuak dira, eta haien tradizio tribalaren araberako bizimodua daukate bertan. Paxtuak dira, halaber, Afganistango etnia nagusia, eta mugaren bi aldeetako herritarrek harreman handia daukate. Hagitz gizarte erlijiosoa da, eta islamaren ikuspegi fundamentalista hagitz hedatuta dago. Ezaugarri horiengatik eta Afganistanekiko loturagatik, talibanen mugimendua arrakastaz hedatu zen mende hau hastearekin bat. Hainbat talde sortu ziren, eta horietako gehienek 2007an TTP erakunde bateratua sortu zuten. Ordurako, ordea, bazeramaten urte batzuk Pakistango armadaren aurka gerra latz batean murgilduta.\nAEBek Afganistan inbaditu zutenean talibanen erregimena deuseztatzeko (2001), Pakistanen Pervez Musharraf jenerala zegoen agintean. Hark bete-betean bat egin zuen AEBen estrategiarekin, eta horren truke Etxe Zuriaren finantzazioa jaso zuen, gehienbat armadarentzat —15.500 milioi euro, BBCren arabera—. Pakistango armadak eremu tribalean erasoaldiak hasi zituen, AEBek Afganistango talibanen atzeragoardiatzat baitzeukaten eremu hori. Musharrafek, gainera, aukera ikusi zuen milizia islamistak eta gizarte antolakuntza tribalak nagusi ziren eremuetan botere zentrala sendotzeko. Musharrafen estrategiak porrot egin zuen, ordea, eta herrialdea barne gerra odoltsu batean murgildu zuen. 2001-2011 artean, borroketan eta atentatuetan 30.000 lagun inguru hil zirela kalkulatzen da.\nMusharraf agintetik kendu eta gobernu zibila ezarri zen; horrekin batera, AEBetan Barack Obama ailegatu zen boterera. Bi herrialdeen arteko harremanak okertu egin ziren; AEBetako agintariek jendaurrean susmoak agertu zituzten Pakistango zerbitzu sekretuei buruz, Afganistango talibanak eta bertze talde matxinoak laguntzen zituztelakoan, eta Islamabadi eremu tribalean presio militar handiagoa ezartzeko exijitu zioten. Gainera, AEBak gatazkan zuzenean murgilduta daude, 2004an droneekin erasoak egiten hasi baitziren Pakistanen, TTPko eta Al-Qaedako ustezko kideen aurka. Makina bat erakundek salatu dute, ordea, gehienbat zibilak hil dituztela —2.500 inguru izan litezke hildakoak—. Eta gatazkaren azken atala dira armadak ekainean hasitako bi erasoaldiak;«ehunka taliban» hil dituztela diote militarrek.\nArmadaren itzal luzea


Tradiziotik ez dira aldendu – Tropela.eus bloga\nBidaltzailea:Raul Perez\t 2013-02-27 Utzi iruzkina Tradiziotik ez dira aldendu bidalketan\nOstegunean, martxoak 4, mendiko etapa izango da, gorabeheratsua oso. Zazpi aldapa, guztira Saint Vallierrera bidean: bigarren mailako lau mendate eta hirugarren mailako hiru. Etapa hori baino pisu handiagoa izango du ziurrenik hurrengoak, ostiralarekin jokatuko denak. Izan ere, helmuga La Montagne de Lure mendatean jarri dute. Mont Ventoux makurretik gertu dago La Montagne de Lure, eta bizilaguna bezain gogorra ez den arren, lastoa eta garia bereiziko ditu. 18 kilometro ditu igoerak eta erdiko zatian, lauzpabost kilometro gogor samar daude. 2009an Contadorrek irabazi zuen mendate horretan.\nAzken aurreko etapan, akaso asteburuarekin bat egiten duenez, ikuskizuna bilatu dute antolatzaileek, eta Manosque eta Niza arteko bidea aldapaz bete dute. Malda gogorrenak, ordea, helmugatik urrun samar izaki, oso zaila izango da sailkapen nagusia iraultzea.\nAzkenik, lasterketa amaitzeko, Col d’Ezera igoko dira ziklistak, banan bana, erlojuz kontrako lehian. Malda egon badago, baina ez da gogorra eta etaparen luzerak -10 kilometro – ez du alde handirik ekarriko indartsuenen artean.\nIbilbidea kontuan hartzen badugu kiniela egiteko, denetik aukeratzea egokiena izan daiteke, bai esprinterrek, bai erlojuz kontra trebeak direnek eta baita igotzaileek ere izango dute non erakutsi beren dohainak. Badago, dena dela, etapa ehiztarientzako lekurik; agian horiek desoreka lezakete balantza.\nBidaltzailea:Raul Perez 2013-02-27 Hemen argitaratua:Ibilbideak, Paris-NizaEtiketak: Contador, Paris-Niza


'Videri quam esse' | Gizartea | Berria\nGure kaleetako argi koloretsuak pizten direnean hasten dira Eguberriak, festak ailegatu baino dezente lehenago. Eskolara itzultzeak ere badu hasiera data ez-ofiziala. Enpresa eta saltoki handiek ia hilabete lehenago ipintzen dituzte eskola-materiala, tresnak, arropak eta beste salgaiak erakusleihoetan. Gabonak eta eskola sartzea: biak ala biak kontsumoa bultzatzeko kanpainetan sustatuak dira, tamaina desberdinetan bada ere. Gu guztiok eroste-prozesuaren zurrunbiloan modurik samurrenean sarraraztea da helburua.\nUmeak geure produktuaren marka bihurtu ditugu, geure etxearen ikurra dira gizartearen erakusleihoan. Ez da denbora luzea erreportaje batean irakurri nituela guraso batzuen kexak. Semea garbi eta txukun joaten zen ikastetxera, baina arropa xumeak jantzita. Horregatik, pobre deitzen zioten zenbait gelakidek. Zapatila berririk ez. Espainia aldean gertatu zen, baina Euskal Herrian pasa zitekeen, lasai asko. Izan ere, pobrea izatea baino gauza lotsagarriagorik ez dago egungo gizartean, antza. Etorri eta erosi da kontua. Zapatila berriak erakutsi. Pobrea ez zarela erakutsi, pobrea izan arren.


Gipuzkoako odol-emaileen zozketako saria Zestoara | danbolin\nGipuzkoako odol-emaileen zozketako saria Zestoara\nGipuzkoako Odol Emaileak Elkarteak egin zuen zozketako sarietako bat Jabi Eizagirre zestoarrari egokitu zaio. Elkarteak lau sari zozketatu ditu, odol-emaileen artean saldu duen rifa batean, eta horietako bat tokatu zaio Eizagirreri: Mugaritz jatetxean afaria eta Hotel Londresen gaua.\nAtzo, uztailak 19, odol-ateratzeak izan ziren Zestoako Anbulatorioan, eta hitzordu hori baliatuz etorri zen Gipuzkoako Odol Emaileak Elkarteko ordezkari bat saria ematera.\nZestoako Odol Emaileen elkarteko Nerea Ayastuy eta Aitziber Huegunek azaldu digute gutxi gora behera berrogeita hamarren bat pertsonak ematen dutela odola hilero. Talde berria sartu zenetik jendea lortzeko bide berriak abiatu dituztela azaldu digute, whatsapp eta facebook bidez deialdiak zabalduz, esaterako. Hori dela eta, jende gaztea ere gerturatzen dela azpimarratu dute.\nOdol Emaileen Elkarteak herritarrak odola ematera animatu nahi ditu, eta horretarako, hemendik bi hilabetera, irailaren 12an, izango da hurrengo hitzordua.\nUrola Kostako odol emaileak omendu dituzte Loiolan\nIgandeko bidegorriaren aldeko martxa dela eta Zestoa eta Zumaiako alkateek bidalitako gutuna\nNaroa Agirrek Emakume Master Cup txapelketan parte hartuko du\nBainuetxearen historia ezagutzeko aukera izango da larunbatean\nPrevious Article Salegi eta Akusi izango dira finalean\nNext Article DEIALDIA\nFaltan botatzen al dituzu kanpandorreko erloju eta kanpaiak?\nBietako bat ere ez.\nBiak botatzen ditut faltan.\nKanpaiak bai baina erlojua ez.\nErlojua bai baina kanpaiak ez.\nAne Gebara ipuin kontalaria Arroagoian\nMihibero mahai-jolasa Gaztelekuan\nazaroa 15 @ 5:00 pm\nazaroa 15 @ 5:00 pm - 7:00 pm\nHitzaldia, afaria eta kontzertua Gaztetxean\nazaroa 15 @ 6:30 pm - 11:30 pm\nAlbiste gehiagoEAJ-PNVren hauteskunde kartelak kendu diraBainuetxearen historia ezagutzeko aukera izango da larunbateanEromen Produkzioak taldeak ‘Orlac-en eskuak’ antzezlana aurkeztuko du Azpeitiko XXXVII. Euskal Antzerki TopaketetanHamburgoko “NDR Elbphilharmonie Orchestra”ren kontzertua ikustera joateko autobusa antolatu da\nAlbiste gehiagoElizako lanei buruzko argibideak emateko bilera egingo da osteguneanRural Zombies taldeak bere ibilbideko azken kontzertua eskainiko du GaztetxeanZestoako erroldaren %39,30ak eman du bozka eguerdiko ordu bieterako26 zestoar Behobia-Donostian lasterketan\nArrastoan dokumentalaren emanaldia eta solasaldia gaur, Portalen\n167. Zestoa, uste baino gehiago\nAurrekontu parte-hartzaileak martxan jarri ditu Udalak\nZESTOAKO FUTBOL TALDEEN ASTEBURUKO PARTIDUAK:\nTxakurren heziketarekin loturiko hitzaldia eta ikastaroa antolatu ditu Kimu Batek\nASTE HONETARAKO KARTELERA ETA AURREKOAN EMAITZAK


Julenen IKT Bloga: mayo 2015\nBatxillergoko lehen mailako IKT klaseko ikastaroan egindako lanak biltzen eta labur labur azaltzen dituen Site-a bukatuta dago. Nahai duenarentzako zabalik dago eta link honen bidez web gunean sar zaitezkete: IKT Batx1 2014/2015\nBertan ebaluaketaz ebaluaketa ikus ditzakezue kurtsoan egindako lanen laburpenak.\nPublicado por Julen Gomez Gozalo en 5:54 No hay comentarios:\nJESUiTAK LiVE web gunea sortu zuen taldea berriro egin du, http://jesuitakzatiketak.esy.es/ izeneko beste web orrialde bat sortu du lehen hezkuntzako gazteentzako matematikako gaiari buruzko unidade didaktiko bat eginez.\nWeb orrialde honen helburua gazteek ikasteko beste modu batzuk izatea da.\nHortaz, hasi ikasten!!\nPublicado por Julen Gomez Gozalo en 1:53 No hay comentarios:\nGOOGLE SITES LANA\nKurtsoa bukatzeko azken sprint-a baino ez da geratzen eta IKT ikasgaiarentzako Google-ko Sites aplikazioan lan bat prestatzen ari gara gelako ikasle guztiok. Kurtsoaren laburpena egingo dugu jakiteko zer ikasi dugun ikasturte luze honetan zehar. Laster izango duzue prest.\nPublicado por Julen Gomez Gozalo en 1:21 No hay comentarios:\nQuien controla internet - El dueño de la red que permite comunicarse por ninternet es un número cada vez más pequeño de consorcios de operadoras y fondos de inversión. Esto no siemp...\nDurango Times 4D\nHondartzara!! - 4. Mailako ikasleak datorren asteazkenean, Ekainak 11, hondartzara joango gara eguna pasatzera zeren eta 10ean dena aprobatuta baduzu ez zara klasera gehia...\nJulen Gomez Gozalo


clara lago | Txutxumutxuak\nDani Rovira eta Clara Lago, elkarrekin?\nDirudienez, Ocho Apellidos Vascos pelikulako protagonistek pantaila handitik haratago eraman dituzte maitasun kontuak.\nHainbat aldizkarik zabaldutako zurrumurruaren arabera, Dani Rovira eta Clara Lago maiteminduta daude. Hala diote behintzat, Madrilgo kaleetan barrezka eta jarrera goxoan ikusi dituztenek. Antza denez, filmak izan duen arrakastaren ondotik, harreman berri bat iritsi da.\nDani Rovira prentsaren helburu bilakatu da azkenaldian, eta Twitter bidez, paparazzien inguruan mintzatu da aktorea. Ospetsu bihurtzea ez omen da Rovirarentzat erreza izan, eta hainbat iturrik zabaldu dutenez, uste baino okerrago darama lortutako arrakasta.\nHalere, maitasun aferetan pozik dagoela esan genezake; zurrumurruak baieztatzen badira, behintzat. Laneko kontuetan ere ez dauka arazorik.\nZurrumurrua ala egia ote da bi aktore hauen arteko harremana? Ocho Apellidos Vascos pelikulan parte hartu zuen taldeak duela gutxi antolatutako jai batean ere muxuren bat edo beste eta maitasun keinuak ikusi omen zituzten.\nThis entry was posted in Pertsonaia ezagunak and tagged clara lago, dani rovira, maitasuna on 15 May, 2014 by Lady Rox.


Zabalik dago kultur arloko ikastaroak eskaintzeko proposamenak aurkezteko epea — Zumaiako Udala\nZabalik dago kultur arloko ikastaroak eskaintzeko proposamenak aurkezteko epea\nDeialdia irakasle eta herriko taldeei zuzenduta dago eta proposamenak uztailaren 3a arte aurkeztu ahal izango dira Alondegian, 09:30etik 14:00era. Ikastaroak iraupen ezberdinekoak izan daitezke, betiere, 2019ko urria eta 2020ko ekaina bitarte gauzatzen badira.\n2018-2019 Ikasturtea amaitzear dagoen honetan, urtero bezala, Zumaiako Kultur sailak deialdia luzatu die herriko irakasle eta taldeei datorren urteari begira ikastaro berriak eskaintzeko proposamenak egin ditzaten.\nIkastaroek noski, kultura edo aisialdiarekin lotura izan beharko dute eta 2019ko urritik 2020ko ekainera bitarte gauzatu beharko dira, epe horien baitan edozein delarik haien iraupena. Proposamenak aurkezteko azken eguna uztailaren 3a izango da.\nInteresdunek Kultur Etxean dute eskuragarri kultur sailak antolatzen dituen ikastaroen oinarrien inguruko informazioa. Horiek kontsultatu ahal izateko, komenigarria da aurrez eskaera egitea.\nEra berean, informazio gehiago behar izanez gero, 943 86 10 56 telefonora deitu, kultura@zumaia.eus helbide elektronikora idatzi edo Alondegian bertan eskatu ahal izango dute, 09:30etik 14:00era.


Ofizialtasuna | La voz de la Merindad\nEuskal Selekzioa martxan, Nafarroatik mundura ofizialtasuna!\n1 August, 2018 egilea: La Voz de la Merindad Erantzun\nMendi martxa Tafallan\n“Euskal Selekzioa martxan, Nafarroatik mundura ofizialtasuna!”, aurtengo lelopean, atzo arratsaldean Tafallara heldu zen aurtengo Euskal Selekzioaren aldeko mendi martxa. Pedro Leralta zinegotziak, udalaren izenean, agurtu zuen. eta berari ekimenaren ikurrak eman zizkioten, Udaletxeari laguntza eskertuz.\nUdaletxeari emandako ikurrak lagunzta eskertzeko\nAfalduz gero, Ereta pilotalekuan lo egin zuten eta gaur 08:00etan, Olletarantz abiatu dira San Martin de Unxeraino bertan bazkaltzeko asmoz.\nAurten Deikaztelutik-Agoitz arteko zeharkaldia burutuko dute aste batean.\nJakina denez, xede nagusia hauxe litzateke, kirol arlo guztietan Euskal Herriko selekzioen ofizialtasuna aldarrikatu eta nazioarteko txapelketa ofizialetan parte hartzeko dugun eskubidea defendatzea.\n2000. urtean ekin zion ESAITen babespean bere ibilbideari. Ordutik urtero leial izan da bere zitari, jada 17 edizio burutu direlarik. ESAIT desagertuz gero, mendi martxako kideok ekimenarekin aurrera jarraitzea erabaki zuten ekarpena, apala izan arren, bide egokian emandako urratsa delakoan.\nAtalak: Albisteak, Tafalla Etiketak: Euskal Selekzioa, Kirolak, Mendi martxa, Ofizialtasuna, Tafala


Zaldi-terapia | Consumer\nZaldiz ibiltzea, kirol-praktika izateaz gain, ezgaitu fisiko eta psikikoentzako terapiarik onuragarrienetako bat da.\nZaldiekin egindako ariketak aukera terapeutiko gisa finkatu dira munduan 50eko hamarkadaren erdialdeaz geroztik, Helsinkiko Joko Olinpikoetan Liz Hartel poliomielitisak jotako amazona batek parte hartu duelako. 80ko hamarkadaren amaieran, Espainian erabiltzen hasi ziren pertsona urritu, moldagabe edo ezgaituei berrezte-teknikak aplikatzeko. Zaldiaren ezaugarriek, haren izaerak eta gizakiarekin harremanak izateko erak, adituen arabera, pazientearekin alderdi fisiko eta psikologikoak modu bakar batean lantzea ahalbidetzen dute. Terapia tradizionalen osagarri bat da, antzinako Grezian ezagunak ziren onurak zituen tratamendu alternatiboa.\nfisicos-eu konpondu problemas-eu psikologikoak terapia terapiak zaldiak zaldizko


“Euskal gatazka” eta\n“euskal bakea” feminismotik\nFeminismoak gatazka eta indarkeria kontzeptuen zabaltzea eta sakontzea proposatu izan du; alegia, horien birdefinizio bat, emakumeen egunerokotasunaren bizipenetan oinarrituta legokeena. Behetik gorako ikuspegia da hau, ukatzen duena politika eremu instituzionaletan eta boterearen goi mailetan soilik egiten denik; feminismoak horri “egunerokotasunaren politikaren” garrantzia kontrajartzen dio, errealitatea ulertzeko zein eraldatzeko.\nAurreko ideiatik abiatuta, esango nuke euskal emakumeon esperientzia “euskal gatazkan” —eta horren atzean bigarren plano batean geratu izan diren beste hainbat euskal gatazkatan (sozialak, ekonomikoak, kulturalak...)—, ez dagoela kolektiboki elaboratuta ezta kontatuta ere. Zentzu horretan, esku artean daukagun erronka “euskal gatazkaren” genero politikaren erabateko azterketa burutzea da, eta horrekin batera euskal patriarkatuaren salaketa jendarteratzea.\nBide horretan kokatzen den ekarpen beharrezkotzat jotzen dut liburu hau, hurbiltzen gaituena Euskal Herriko historia hurbilean hainbat emakumek izan duten partaidetza politiko eta sozialera, ETAko kide izan diren, haien ezker abertzaleko militantzia politikoa dela-eta kartzelan egon diren eta baita bikotekidea preso izan duten edo duten emakumeena, hain zuzen. Euskal jendartea osatzen dugun emakumeon kontakizun askotarikoek gure memoria kolektiboaren parte izan behar dute, baldin eta bakerantz egin nahi dugun trantsizio honek zilegitasun eta sinesgarritasun minimoak eduki nahi baditu. Beste modu batera esanda, euskal emakumeei ere egia zor zaie.\nMotibazio politikoa egotz dakiokeen indarkeriaren intentsitatea azken urteotan nabarmenki gutxitu bada ere —nahiz eta guztiz desagertu ez—, emakumeen kontrako indarkerietan ez dugu “su etenik” izan, zuzeneko zein egiturazko terminoetan. Izan ere, matxismoak ez du soilik emakumeon euskal gatazkaren bizipena iraganean zeharkatu eta baldintzatu, gure parte hartze eremuak eta moduak edozein izan direla ere; gaur egun, bakearen lehen mailako mehatxua izaten jarraitzen du. Eta motibazio politikoa ere badu. Matxismoak elkarbizitza kolektiboan agertzen zaizkigun arazoak kudeatzeko boterearen erabilera zehatz bat adierazten duelako; guztien ongira zuzentzen ez den erabilera bat.\n“Euskal bakerako” bidean, beraz, ezinbestekoa dugu indarkeria ezberdinen arteko lotura eta jarraitutasunak bistaratzea, bai gatazka politiko-armatuarekin batera eman direnak eta bai modu orokorrean genero desberdintasunekin eta matxismoarekin lotzen ditugunak. Ikuspuntu feminista batetik, Euskal Herrian bakearen eta elkarbizitzaren bermatzeak harreman sozialen maila guztietan (interpertsonala, komunitatearena, lanarena, politiko-instituzionalarena...) sakontze demokratikoa eskatzen du. Alegia, bakearen eta genero justiziaren arteko harremana finkatzea. Sakontze demokratiko horretan, sinetsita nago euskal emakumeen partetik edozein bake ekimenek eragina eta inpaktua izango dituela, baldin eta ekimenak berak mugimendu feminista subjektu politiko gisa indartzeko balio badu; horrek euskal gatazkaren gaineko erabakietan —eta modu zabalean, indarkeriarik gabeko jendartea eraikitzeko— zeresan artikulatua izan dezan.\nHala ere, azken hamarkadetan borroka armatuaren aurrean egon diren posizionamenduek askotariko tentsioak eragin dituzte euskal mugimendu sozialetan, eta logikoa denez baita mugimendu feministan ere (borroka armatuaren estrategiari berari buruz, mugimenduaren lehentasunei buruz...). Ezin da ukatu euskal mugimendu feministak ahalmena erakutsi duela emakumeen eskubideen aldeko ekintza bateratu asko egiteko, eta baita ekintza horiek arrakastatsu izan daitezen ere. Aldi berean, sakondu beharrekoa litzateke zer puntutaraino hori posible izan den banaketa ardatz ideologikoen halako “saiheste estrategiko” baten hautua egin izan delako, eta ea mugimendu feminista ez ote dagoen oraindik saiheste paktu sinboliko horren inertzian.\nErronka da, beraz, historikoki euskal gatazkaren aurrean posizionamendu kontrajarriak edo ezberdinak mantendu izan dituzten talde eta kolektibo feministek elkarrizketa eta hausnarketa kolektiborako bideak aurki ditzaten, subjektu politiko gisa indartzeko. Egungo abaguneak horretarako aukerak eskaintzen dituela uste dut, feministok pentsamendu androzentrikoa, politika partidarioaren zentralitatea eta genero estereotipo zurrunak apurka-apurka ahultzea lortzen dugun heinean.\nMugimendu feministak “euskal bakearen” gainean zeresan artikulatu bat izan dezan, aldarrikapen komunak guztion artean eraikitzekoak eta adostekoak dira, gure euskarri ideologiko ezberdinen gainetik. Nire aburuz eta nire posizionamendutik, ondoko bi hauek dira aldarrikapen garrantzitsuak, besteak beste.\nLehenik, bake eta elkarbizitza demokratikoaren oinarriak jartzeak emakumeen kontrako indarkeria eta diskriminazioa arazo politiko lehentasunezkotzat kokatzearen exijentzia ekar dezala. Normalizazioa desiragarria den momentu honetan, feministok normalizazioarekin apurtu nahi dugu: indarkeria matxistaren normalizazioarekin.\nBigarrenik, bake eta elkarbizitza demokratikoaren oinarriak jartzeak euskal herritarron erabakitze eskubidearen defentsa eta emakumeon erabakitze eskubidearen defentsa bereizezin bihur ditzala. Horrekin lotuta, Erdialdeko eta Hego Amerikako feminismo indigenatik ikasi izan dugun bezala, inkoherentzia hutsa da lurraren edo lurraldearen defentsa egitea emakumeon gorputzaren defentsa egin gabe. Ondorioz, “Gure gorputza gurea da!” lelo historikoa gaurkotasun osoz txertatzen da bakegintza prozesuan: indarkeria matxisten kontra, abortuaren penalizazioaren kontra... baina baita emakumeenganako diskriminazio ekonomiko-laboralaren aurrean ere, prekarietatea eta pobreziaren intzidentzia handiagoaren aurrean ere, lan produktibo eta erreproduktiboaren zama bikoitzaren aurrean ere, heteroarauaren ereduan heziak eta kontrolatuak izaten jarraitzearen aurrean ere, eta abar.\nAldarrikapen bi horiek gorpuzteko, feminismoaren korronte eta belaunaldi ezberdinen batuketa ezinbestekoa da. Alegia, pentsamendu lerroen arteko elkarrizketa: batetik, azken urteetan feminismoan indarrez garatu diren eta subertsio feminista berriek ahalbidetu dituzten sexu/genero dikotomiaz harago doazen pentsamendu lerroak, eta bestetik, materialismoan errotuagoak izanik patriarkatuaren kontrako borroka kapitalismoaren kontrako borrokarekin uztartzen duten pentsamendu lerroak. Oinarri horiekin, bakearen eraikuntza prozesuan mugimendu feministaren proposamenek sakontasuna eta indarra irabazten jarraituko dute.


Birusa atzemateko 19.560 proba egin dira Hegoaldean, inoiz baino gehiago | Gizartea | Berria\n2020ko urriak 29 - Iruñea\nBirusaren hedapenari aurre egiteko orduan, jauzi kualitatibo bat eman dute Osakidetzak eta Osasunbideak. Atzo emandako datuen arabera, asteartean 19.560 PCR eta antigeno proba egin zituzten, inoiz baino gehiago. Izan ere, atzo arte mikrobiologia laborategien marka zen egun bakarrean 17.861 proba egitea. Azken hilabetean, berriz, egunean 13.068 proba egin dituzte batez beste, eta, pandemiak aurrera egin ahala, ahalegina handituz joan dira. Maiatz amaieran, 3.890 proba egiten ziren egunean batez beste, eta, ondorioz, epe horretan bost bider handitu da ahalegina, atzoko mugarrira ailegatu arte.\nEsfortzu hori eginagatik, pandemiak aurpegi gogorrena erakutsi du beste behin. Gipuzkoako Diputazioak atzo jakinarazi zuenez, lurraldeko zahar egoitzetan adineko lau lagun zendu dira azken orduetan:Alai-Etxe (Donostia) zentroko erabiltzaile bat, Lamourouseko (Donostia) beste bat, eta Argixaoko (Zumarraga) bi. Nafarroan, berriz, beste zazpi pertsona hil dira COVID-19aren ondorioz. Hegoaldeko bi gobernuek jakinarazitakoaren arabera, urriaren 19tik 25era 74 pertsona hil dira koronabirusagatik. Nafarroan, gainera, Tafallako Nuestra Señora de la Caridad zahar etxean 67 egoiliarretatik 22 kutsatu dira. Lehen solairuan bakartu dituzte, eta gainerako 45ak logelan itxi dituzte kutsatzea eteteko.\nEgindako proben artean %8,3k eman zuten positibo atzoko datuetan; 1.625 positibo detektatu dira, alegia. Kontrako joerak azaldu dituzte Hegoaldeko lurraldeek: Nafarroan %20 egin du behera; Araban, Bizkaian eta Gipuzkoan, gora —Araban, 143 kutsatu, bigarren olatuko kopururik handiena—. Ignacio Garitano Jaurlaritzako Osasun Saileko Zaintza eta Kontrol Programaren koordinatzaileak jakinarazi du amaitu dituztela Durangoko, Urnietako, Ordiziako eta Zaldibiako baheketak: egindako proben %1-%1,6k eman dute positibo. Egunotan beste lau herritan ari dira: Zumaian, Ermuan, Mallabian eta Beasainen. Oraindik ez dute bukatu, eta ondoren emango dituzte emaitzak. Garitanoren arabera, deitutako herritarren erdiak inguru joan dira PCR proba egitera.\nKasu positiboek gora egin ahala, ospitaleak COVID-19a duten gaixoekin betetzen ari dira. Hala ere, azken 24 orduetan goranzko joera hori gelditu egin da. Osasunbidearen eta Osakidetzaren ospitale guztiak harturik, gaixo agiri baino sendagiri gehiago eman zituzten atzo, eta, ondorioz, hamasei lagun gutxiago daude ospitaleratuta; ZIUetan, berriz, pertsona bat gehiago zegoen atzo.\nGuztira, 125 herritar daude Hegoaldeko ZIUetako oheetan. Osakidetzako ospitaleen egoerari begira, Garitanok azpimarratu du «kolapsotik urrun» daudela, eta, bigarren olatua indartzen ari bada ere, martxoko egoeratik urruti daudela. Nafarroak ditu daturik okerrenak, oraintxe bertan 50 lagun baitaude ZIUetan, baina bederen atzo ez zen kopurua handitu. Ospitaleratzeek ere behera egin dute, baina Santos Indurain Nafarroako Osasun kontseilariak ohartarazi du «tentuz» hartu behar direla datuak, ondorengo egunetako bilakaeraren zain.\nKezka Baionako ospitalean\nBaionako ospitalean ere nabaritzen ari dira bigarren olatuaren eragina. «Epidemia azkartuz doa. Birusa fite hedatzen ari da, denetan. Ipar Euskal Herria osoki hunkitua da», esan zuen Michel Glanes ospitaleko zuzendariak atzo, agerraldi batean. Goizeko datuen arabera, 40 bat paziente artatuak ziren koronabirusagatik; 34, Ipar Euskal Herrikoak: hamahiru Baiona, Miarritze eta Angelukoak, eta gainerako 21ak, beste herrietakoak. Azaldu dutenez, izurriaren hasieratik hemezortzi paziente hil dira ospitalean.\nPandemiari aurre egiteko plana martxan jarri dute ospitalean. Baliabideak indartzeko aukera aurreikusi dute neurrietan; esaterako, askotariko zerbitzuetako hamabi ohetik 27ra pasatuko dira koronabirusa dutenak artatzeko. Hala ere, zuzendaritzak uste du bestelako eritasunak dituztenak «molde egokian» artatzeko moduan direla. Nolanahi ere, larrialdikoak ez diren ebakuntza zenbait atzeratu dituzte. Ohartarazi dute osasun langileak falta dituela Baionako ospitaleak: ehun langile baino gehiago lan geldialdian dira, egoera zaurgarrian direlako.


Ostalaritza guneetan Euskal Sagardoa dastatuz, sariak irabazteko aukera - Zubieta - Noaua.eus\nOstalaritza guneetan Euskal Sagardoa dastatuz, sariak irabazteko aukera\nNoaua Aldizkaria 2020-09-10 08:37\nGipuzkoako Sagardogile eta Ostalaritza elkarteek bat egin dute Euskal Sagardoa sustatzeko. Edari preziatu honi lotutako plazako hainbat ekitaldi antolatu ezin diren honetan, sagardo egarria dastatzeko ekimen berria abiarazi dute hainbat taberna eta jatetxeetan, udako hainbat ekimenekin egin duten moduan, "Sagardoak Elkartzen Gaitu" aldarripean.\nBizi dugun osasun krisialdiaren eraginez hilabeteotan ohiko hainbat hitzordu (Donostiako Sagardo Eguna, Ordiziakoa, Euskal Herriko Txapelketa Herrikoia...) ospatu ezin direla kontuan izanik eta Gipuzkoako Ostalaritza eta Sagardogileen Elkarteen urteetako lankidetzatik iraila osoan zehar martxan izango den egitasmo berri bat abiarazi dute; sagardoak elkartuko gaituen ekimen berri bat. "Bezeroek aukera izango dute hilabete honetan zehar parte hartzen duten taberna eta jatetxeetan Euskal Sagardoa Jatorri Deitura botilaz gozatzean sariak eskuratzeko", iragarri dute kanpaina berri honen sustatzaileek.\n40 dira egitasmo honekin bat egin duten Gipuzkoako txoko ezberdinetako taberna eta jatetxeak. Tartean, Usurbilgo bi; Txiriboga taberna eta Patri jatetxea. Ekimenean parte hartzeko egin beharrekoa oso erraza da; Euskal Sagardoa Jatorri Deituradun sagardo botila eskatu aipatu ostalaritza guneetan. Trukean, txarteltxo batzuk jasoko dituzu. "Txartel horietan saririk baden begiratu beharko dute lehenengo, eta edozein kasutan, saritua bada edo ez bada, beren emaila utzi eta kutxan sartuta bezero guztiek asoko dute sari edo opari bat beren emailean. Oparien artean daude ice bagak, kamisetak, edalontziak, deskontu baleak, kortxo kentzekoak, esperientziak, sagardoa dastatzeko kopak…".\nPlazatik ostalaritza guneetara\nSagardoaren bueltan plazan ospatu izan diren hainbat ekitaldi covid19-a tarteko egin ezin direnez, sagardoak elkartzen jarraitzeko jarri dute ekimen berri hau. Sagardo zaletasuna asetzeko ostalaritza guneetara eraman dira. "Hala, sagardoaren irrika berreskuratzen dugu, gure establezimenduek eskaintza bereziak egin ditzakete eta bezeroek aukera polit bat izan dezakete sagardo botila berriak dastatu eta ezagutzeko". Eta Euskal Sagardoa sustatzeko.\nEzohiko udazkenaren atarian dira ostalaritza guneak eta sagardogintzarena. "Sagardotegiak momentu honetan egungo segurtasun irizpideak jarraituz ari dira kanpaina hasiera prestatzen. Sagar bilketa lanak hasi dituzte batzuk eta iraila erdialde/bukaeran hasiko dituzte gainerakoek. Sagastiak garbitu eta hornitzaileak hasiko dira sagarra ekartzen. Hauek garbitu, jo eta tolarean zanpatuko dira. Ziklo bakoitzaren ondoren ateratzen den muztioa joango da kupeletara, irakinaldia has dadin. Hala, urtarrila aldera dastatu ahal izango dugu txotxean, 2020ko uzta berria eta udaberritik aurrera izango dira botilan 2020ko uztako lehen Euskal Sagardoak".\nSagardoa ekoizten hastekoak diren garai honetan, "aurtengo uzta iazkoa baino txikiago espero dugu kopuruz, baina kalitate handikoa".\nEpea: irailaren 26ra arte.\n1-Euskal Sagardoa Jatorri Deituradun sagardo botila eskatu.\n2-Tabernariak boletoak emango dizkizu.\n3-Begiratu ea saririk baduen.\n4-Idatzi zure helbide elektronikoa eta sartu kutxan.\nEgitasmoarekin bat egin duten ostalaritza guneak:\nInguruko udalerrietako taberna eta jatetxeen zerrenda osoa hemen: Sagardoak Elkartzen Gaitu


EROSKIk eta Euskaraldiak lankidetza hitzarmen bat sinatu dute euskararen garapena eta normalizazioa sustatzeko | Mondraberri Arrasateko Ataria\nHasiera Kultura EUSKALGINTZA EROSKIk eta Euskaraldiak lankidetza hitzarmen bat sinatu dute euskararen garapena eta normalizazioa...\nTestua eta argazkia: EROSKI.\nEROSKIk eta EUSKARALDIAk lankidetza hitzarmen bat sinatu dute herritarren hizkuntza-ohiturak aldatuz euskararen erabilera sustatzen duen ekimen horri laguntzeko.\nHitzarmen honen bitartez, Euskaraldiarekin duen konpromisoa berritu du, eta euskararen normalizazioaren bigarren ekimenera atxiki da, zeina azaroaren 20tik abenduaren 4ra izango baita.\nEuskadi eta Nafarroako EROSKI dendak Euskaraldiko banderak ditu. Horien bidez, antolatzaileek jendea animatu nahi dute “kaleak, balkoiak eta erakusleihoak hizkuntz atxikipenaren sinbolo horrekin janztera“, azaldu du, Euskaltzaleen Topaguneko presidenteak, Kike Amonarriz. “Bigarren Euskaraldi hau oso testuinguru zailean iritsi da; izan ere, COVID-19ak eragin garrantzitsua izan du gizartean eta gure harremanetan. Hori dela eta, inoiz baino garrantzitsuagoa da kalean euskarari presentzia ematea, herriz herri hizkuntzarekiko atxikipena ikusaraztea“, gaineratu du. Produktu honen salmentatik jasotako dirua osorik Euskaraldiaren antolatzaileentzat joango da.\n“EROSKInkonpromiso sendoa eta iraunkorra dugu euskararen hedapenarekin. Sortze agirian bertan jasota dator euskararen koofizialtasuna eta halaxe sustatzen dugu arlo guztietan bai langileok eta bai kontsumitzaileok. Era berean, zenbait ekimen gauzatzen ditugu euskararen normalizazioaren alde gure bezeroekin, langileekin eta hornitzaileekin dugun harremanean“, esan du Harreman Instituzionaleko eta Kanpo Harremanetarako zuzendariak, Josean Yelak.\nEROSKIk zenbait ekimen eta proiektu lantzen ditu —besteak beste, Euskara Plana— ingurune elebidunak lortzeko eta euskararen erabilera erakunde barnean handitzeko. Kooperatiba aitzindaria izan zen bere markako produktuei euskarazko etiketa jartzen, eta banaketa arloko enpresetan hori egiten duen bakarra da egun ere.\nPartaidetza indibidualaz gain, aurten, berritasun gisa, ekimena taldeka sustatzea proposatzen du Euskaraldiak. Hori arigune deiturikoen bitartez gauzatuko da; ariguneak dira euskaraz hitz egiteko antolatutako guneak, dela enpresetan, dela elkarteetan, dela taldeetan, dela erakundeetan… EROSKIk horietako zenbait atondu ditu bere egoitzetan bazkide langileek beren borondatez bat egin dezaten ekimenarekin.


Denen gustuak asetu ditu Kirola Kalera ekimenak - Bergara - Goiena.eus\nDenen gustuak asetu ditu Kirola Kalera ekimenak\nMaite Txintxurreta 2016-04-17 16:00\nBizikletak, patinak edota zapatilak hartuta, gustu guztietarako jarduerak egon dira goiz osoan zehar Bergaran, guztiak ere kirolarekin lotuak. Labegaraietako kirolgunean egin dituzte ekintza gehienak, eta hiru bizikleta irteera ere izan dira. Ume zein nagusiak bikain ibili dira.\nBadira ia bost urte Bergaran kirola eta jarduera aktiboak sustatzeko asmoz Udaleko kirol zerbitzuak Kirola Kalera egunak antolatzen hasi zirela, eta esan daiteke errotzen ari den hitzordua dela. Gaur egin duten saiora jende ugari gerturatu da, eta giro bikaina izan da goiz osoan zehar Labegaraietan.\nPalmerakuak mendi bizikleta taldeak antolatutako bizikleta martxarekin hasi da gaurko kirol jarduna. Hambost pertsona pasa batu dira, eta bederatziretan abiatuta, 33 kilometro inguruko itzulia egin dute.\nFamilientzako antolatu duten bizikleta txangoa ere jendetsua izan da, eta haur eta gurasoak batera itzuli txiki bat egin dute gero bueltan Labegaraietara joateko, haurrendako jolasak baitzeuden.\nBizikletaz gain, baina, beste behin ere Nordic Walkingeko hastapeneko ikastarotxoa ere izan da gaur, hamarretan. 10:30ean, berriz, Pol-Pol mendizale taldeko Hankaluze Trail sailak antolatuta trail runningeko ikastaroa egin du hasiberrientzat, mendian korrika nola egin behar den irakasteko.\nTxikienak, gustura Labegaraietan\nBizikleta eliptikoak izan dira gaur umeen artean arrakastarik handiena izan dutenak. Hankekin zein besoekin eragiten zaie gurpilei, eta neska mutiko askok gaur arte ezagutzen ez zuten tresna bitxi hori frogatzeko aukera ez dute galdu.\nHorretaz gain baina, Lokatzak antolatutako bizikleta gymkana eta jolasak izan dira. Hantxe ibili dira txikiak, aldapatxoak igo eta jaitsiz, konoen artean bizikleta gidatuz edota skate parkean gora eta behera.


Hi Score Science Eureka!ren gune ludiko berria!\n3 Maiatzak 2021, 10:35 am\nIada ikusgai duzue Hi Score Science jokoa Eureka! Zientzia Museoko erakusketa iraunkorrean, Aragoiko INMA eta ISQCH ikerketa-zentroek garaturiko dibulgazio proiektu berria. Orotariko galdera zientifikoeten oinarrituriko lehiaketa joko honek, erabiltzaileen jakin-mina sustatzea izango du helburu, erantzun bakoitzak atzean duen errealitate zientifikoari buruzko dibulgazio-azalpenak eskeiniaz.\nYoutuberen algoritmoa eta sare neuronalak\n20 Apirilak 2020, 2:10 pm\nYoutube ezagutzen dutenek eta maiz erabili dutenek, ikusi edo esperimentatu ahal izango zuten noizbait, nola, erabili ahala, web gunea gure gustuak sumatzen hasten den. Bideo formatuan, benetan erakartzen gaituzten gaiak erakusteko gaitasuna eskuratzen du, bere plataforman ahalik eta denbora gehien egon gaitezen helburuarekin, noski.\nHonenbestez, ezagunen baten Youtubeko kontua ikusiko bagenu, honi Youtubek gomendatutako bideoak eta gureak guztiz desberdinak direla ikusiko genuke. Baina nola iritsi da Youtube gure burua horren ondo ezagutzera?\nYoutube ulertzeko modu zuzen bat, galderaz beteriko algoritmo bat imajinatzea da. Algoritmo bat zer den ez dakitenentzat, algoritmo bat, funtsean, problema bat ebazteko jarraibide edo arau zehatz batzuk dituen tresna bat da. Pentsa dezagun unetxo batez Youtubeko algoritmoa garela. Gure erabiltzaileen gustuak ezagutzeko, galdera sorta bat egin genezake: zein bideo-kanal dator bat erabiltzailearen adinarekin? zein kanalek partekatzen du erabiltzailearen kokapen geografikoa? zenbateko iraupena izan behar du bideoak? kirola edo zientzia?\nErabiltzaileak ikusten dituen bideoak aztertuz eta galdera sorta honi erantzunez, Youtubeko algoritmoak, denborak aurrera egin ahala, erabiltzailea gero eta hobeto ezagutzea lortuko du, benetan honek ikusi nahi duena gomendatzea lortuz. Galdera sorta hau Youtubeko bideoak sortzen zituen jendearen graio-santua izan da luzaroan, azken finean, Youtubeko algoritmoa ezagututa, batek bideo perfektua sor bailezakeen.\nHarrigarrena da gaur egun Youtubek ez duela algoritmo bat erabiltzen; galdera horiek, arau hauek, ez dira existitzen, Youtubeko algoritmoa aspaldi deskonektatu zuten eta askoz ahaltsuagoa eta interesgarriagoa den zerbaitegatik ordezkatua izan zen, neurona-sareak (ikaskuntza automatikoak).\nNeurona-sare bat zirkuitu elektriko moduko bat da, gure neuronen funtzionamendua nolabait imitatzen duen programa informatiko baten barruan dagoena. Algoritmo arruntek ez bezala, neurona-sare batek ez du algoritmo edo jarraibiderik behar problema bat ebazteko, bere kabuz ikasteko gai da. Hala, problemak ebazten ditu modu erabakitzailean, algoritmo bat aurrez programatu beharrik gabe. Eta nola lortzen du Youtubek gure gustuen berri izatea neurona-sare horiekin? Zientzian ohikoa den bezela, analogia bat erabiltzea da zerbait konplexua ulertzeko modurik errazena.\nDemagun sare neuronal bat nahi dugula Interneten dabiltzan milaka irudietan katuak automatikoki identifikatzeko. Hasieran, neurona-sareak ez du ezer jakingo, eta entrenatu egin beharko da. Adibidez, txakur bat eta katu bat agertzen diren irudi bat erakutsi ahal izango diogu eta katua zein den, inolako jarraibiderik eta deskribapenik eman gabe. Ondoren, irudi konplexuago bat jarriko diogu, esaterako, lehoinabarra eta katu batena. Katua zein den esango diogo berriro ere. Neurona-sare hori adibide gehiagorekin eta gehiagorekin entrenatzen jarraitzen badugu, une batetik aurrera neurona-sarea gai izango da, bere kabuz, erakutsiko diogun edozein Interneteko irudietan katuren bat dagoen identifikatzen.\nAdibide hori sinplea eta zentzugabea iruditu arren, etorkizunean neurona-sareek izan dezaketen garrantzia erakusten digu. Demagun sare neuronal bat entrenatzen dugula, katuen irudien ordez zelula kantzerigenoak identifika ditzan. Edo planetak izan ditzaketen izarren-seinaleak aztertzeko entrenatzen dugula. Edo eredu klimatologikoak aurresateko. Edo... gure gustuak zeintzuk diren ezagutzeko, Youtuberen antzera.\nBig Dataren aroan, sortzen ditugun datu guztiak aztertzeko behar den denborarik ez dugun garaian, sare neuronalak teknologia iraultzaile bilakatu dira, eta etorkizunean gero eta gehiago hitz egingo da euren inguruan.\nastronomia astronomia behaketa astronomia dibulgazioa azala azalaren kuriositatea azukreak dibulgazioa divulgación eguzkieklipsea elikadura fruta gune ludikoa Highscore janaria kometa neowise perseidak planetario sare neuronalak Science zientzia zientzia kuriositateak


Irekia Eusko Jaurlaritza - Gobierno Vasco :: Cristina Uriarte Euskadiko Gazteak Lankidetzan Programako Gazteekin elkartu da Barrian\nCristina Uriarte Euskadiko Gazteak…\n\nCristina Uriarte (centro), Jon Redondo (izq.) y Paul Ortega (drch.) junto a los jóvenes participantes en el programa Juventud Vasca Cooperante Iturria: Irekia\n\nCristina Uriarte Euskadiko Gazteak Lankidetzan Programako Gazteekin elkartu da Barrian Iturria: Irekia\nCristina Uriarte Hezkuntza, Hizkuntza Politika eta Kultura sailburua, Jon Redondo, Gazteria eta Kirol zuzendaria, eta Paul Ortega, Garapen Lankidetzarako Euskal Agentziaren zuzendaria lagun zituela, Barriako (Araba) aterpetxean izan da gaur goizez, Eusko Jaurlaritzaren Euskadiko Gazteak Lankidetzan programarako hautatuak izan diren 100 gazteekin egon eta haiekin solasaldia izateko.\nEuskadiko Gazteak Lankidetzan programarako hautatuak izan diren gazteak Barriako aterpetxean elkartudira asteburu honetan, orientazioa eta formazioa jasotzeko antolatu diren jardunaldietan. Bertan, helmuga dituzten herrialdeetako egoerari buruzko informazioa jaso dute, eta herrialde haietan lanean ari diren Gobernuz Kanpoko Erakundeekin (GKE) lehen harremana izan dute. Baina, garrantzitsuena, Barriako egonaldian jakin dute gazteek lankidetzarako zein herrialde egokitu zaion bakoitzari.\nGarapen bidean diren Amerika, Afrika eta Asiako herrialdeetara joango dira gazteok borondatezko lana burutzera, beti ere Eusko Jaurlaritzaren programara lankidetza-proiektua aurkeztu duten Gobernuz Kanpoko Erakundeekin. Guztiek ere udan burutuko dute lana, uztailetik irailera bitartean.\n2016ko edizio honetan, parte hartzeko 503 eskaera jaso ditu programak, eta horietatik 100 aukeratu dira. Era honetan, programak eskaintzen dituen plaza guztiak betetzeaz gain, GKE-ek aurkezturiko proiektu guztiei ematen zaie erantzuna. Hautatutakoek, 65 GKE-ren bitartez gauzatuko diren 54 proiektutan burutuko dute euren borondatezko lana.\n2016ko Euskadiko Gazteak Lankidetzan programaren inguruko datu guztiak, atxikitako PDF dokumentuan daude eskuragarri.\nbarria_02.jpg 5 MB (jpg)\nirekiarako_eusk.pdf 100 KB (application/pdf)


« Aurrekoa Martxoa 2021 Hurrengoa »\n1863.03.01ean ibiltzen da, lehenengoz, Bilbotik (orduan Abando) eta Urduñaren burdinbidea. Ofizialki Bilbao eta Ebroko Mirandaren artean 1863.03.02a inauguratu zen. Tuteratik Bilbora Burdinbidea.\n1888.02.29an inauguratzen da errail bakarra irlandar diren Listowel eta Ballybunion herriaren artean, Listowel & Ballybunion Railway eratuz, LARTIGUEko errail bakarraz izana ezagunagoa erabiliz. Egileak Charles François Lartigue ingeniaria frantsesa izan sen. 1888.03.01 publikorako ireki zen.\n1901.03.01ean inauguratzen da Alemanian Wuppertal-eko errailbakarra.\n1877.03.01ean ibiltzen da, lehenengoz, lurrun bidez eragindako tranbia. Bartzelona eta Palomarreko San Andreu hirien artean.\n1919.03.03an inauguratu zen Atxuri eta Ibarrekolanda auzoaren Bilboko tranbia 3. linea.\n1831.03.03an jaio zen George Pullman zeinak lan egin zuen burdinbideen kotxeak hobetzeko erosotasuna handituz.\n1890.03.04an inauguratu zen Eskoziako Forth Bridge izeneko burdinbide zubia.\n1872.03.05ean patentatu zuen George Westhinghousek, Iparrameriketako ingeniariak, aize konprimatuaren balazta oso erabilia izango zen burdinbideetan.\n1950.03.05ean elektrifikatu ziren Bilbao - Sondika eta Bilbao - Lezama liniak. Ferrocarriles y transportes suburbanos de Bilbao.\n1856.03.05ean inauguratzen da Suediako lehenengo burdinbidea Nora eta Ervalla (Örebro) hiriaren artean.\n1862.03.06an inauguratu zen Ebroko Mirandatik Olazagutira ailegatzen zen burdinbidearen zatia. Norte-ko burdinbidea.\n2004.03.11n atentatu anitza gertatu zen Madrilen 192 hildako eta 2000 baino gehiago zaurituak eraginda. Hilabete batzuk geroago 2006.07.07an oso antzekoa den beste atentatu suertatu zen Londresen 52 hildakoak eta 700 zaurituak eraginda.\n1813.03.13an William Hedley-ek patentatu zuen Puffing Billy izeneko lurrun tren makina.\n1803.03.15ean handitu zen Zornotza eta Gernikaren arteko burdinbidea Sukarrietaraino helduz. Ferrocarril de Amorebieta a Guernica y Pedernales.\n1858.03.18an jaio zen Parisen germaniarra zen Rudolf Diesel ingeniaria. Disel motorra asmatuko zuen etorkizunean lokomotorrei eta automobilei aplikatuz.\n1888.03.19an inauguratu zen Bilbao eta Desierto (Barakaldo) ren arteko burdinbidea. Burdinbidea amaitu zen Portugaleten 1888.09.24an.\n1909.03.24an inauguratu zen Atxuri eta Kastañosen arteko Bilboko tranbiaren 7. línea.\n1807.03.25ean inauguratu zen lehen odolezko burdinbide zerbitzua, Oystermounth Railway, Galesen. Gero izena aldatu zuen Swansea and Mumbles Railway eratuz.\n1843.03.25ean frantses ingeniariak Mark Isambard Brunelek amaitu zuen 1100 zituen Tamesis azpiko tunela Londresen, Wapping eta Rotherhitheren artean. Hasiera batean gurdiak erabiltzeko bazen ere, geroago metropolitanoak erabili zuen. 18 urte iraun zuen konstrukzioak.\n1855.03.26an heltzen da Euskal Herrira burdinbidea. Baionara ailegatzen da Akizetik (Dax) etorrita. Compagnie des Chemins de Fer du Midi.\n1899.03.27an lortzen da kablerik gabeko telegrafikoa den konexioa Wimereux (Frantzia) eta Dover (Erresuma Batua) hirien artekoa, Manchako kanalean zehar. Guglielmo Marconi ingeniaria italiarrak lortzen du konexio hau. Oso bultzada handia mundu osorako burdinbide mundurako batez ere.\n1955.03.28an eta 1955.03.29an SNCF frantziako konpainiak lortu zituen abiadura marka batzuk elektrikoak ziren lokomotorra batzuekin. BB 9004 Lortu zuen 331 kilometro orduko abiadura.\n1844.03.29an inauguratzen da Dalkey Atmospheric Railway Irlandan. Hamar urte iraun zuen ibiltzen.\n1895.03.30an irekitzen da Bilbao eta Lezamaren arteko burdinbidea.\nBaina trenak bilatzen horrelako leku ederrak ere aurkitu ditugu …\nMunduko Historia (4)


Mackinac uhartea - Wikipedia, entziklopedia askea.\nMackinac uhartea Huron Lakuan, Laku Handietako batean dagoen uharte bat da, Michigan estatuaren bi penintsulen artean, AEBetan. Uharte txikia, turistentzako tokia da eta bisitari askok bisitatzen dute urtero udan.\nUhartea, britainiarrek, 1800ean gotorleku bezala erabiltzen zuten. AEBek hitzarmen bidez lortu zuten, eta uhartea, parke nazional bat izatera pasa zen, herrialdeko bigarrena. Gaur egun estatu parke bat da. Kotxeak ez daude uhartean onartuta. Zaldi asko dago garraiorako.\nWikimedia Commonsen badira fitxategi gehiago, gai hau dutenak: Mackinac uhartea\n(Ingelesez) Mackinac uhartearekin lotutako webgunea\nAmeriketako Estatu Batuetako uharteak\nOrriaren azken aldaketa: 4 apirila 2015, 22:51.


Kritika - Amara Berri Sarea\nKritika aurrera egiteko faktoretzat hartzea da sistema honen ezaugarri metodologikoetako bat. Hortik igarota ikasi dugu geuk eraiki nahi bada kritika onartzen eta egiten ikasi behar dela, aurrera egiteko, eraikitzen ez duen kritikak batez ere kritika egiten duena bera suntsitzen baitu. Hori izan zen gure ikasketa, gure eredua eta gure diskurtsoa, betiere egiturak aldatzeko eta arazoak konpontzeko jarrera sortzailearekin batera. Testuinguru hau egonkorra da eskolaketa osoaren zehar.\nKritika balorazio argumentatua da\nLorpenei eta desberdintasune, gabeziei, aukerei eta ikuspuntu desberdinei dagokienez.\nAurrera egiteko faktorea, faktore lagungarria\nNorberak eta taldeak aurrera egitea ahalbidetuko duten aurretiko batzuetatik abiatuta egitea.\nEz dira pertsonak kritikatzen, pertsonen egintzak, egitateak, prozesuak, aurretikoak eta jarrerak baizik. “Kritika” hitzak ez dauka kutsu negatiborik (peioratiboa dena ekidin). “Puntu beltzak dituen fondo zuriari begiratzea”.\nBeharrezkoak dire kritika ahalbiden duten testuinguruak, esparru sozialak edo irteera egonkorrak (ikasgela, irratia, ikasle-antomandua...)\nEgonkorra denez, metodologia honen bidez, esku-hartzea sistematikoa da.\nKritika gauzatuz ikasten da kritika egiten, horretaz hitz eginez baino gehiago. Kritika modu eraikitzailean egiten eta jasotzen ikastearen garrantzia.\nTestuinguru batean ikasitakoa bizitzako beste egoera batzuetara hedatzen da, bai ikastetxe barruan bai kanpoan.\nTxikienekin kritikak berehalakotasuna eskatzen du, unea bizi dute eta.\nKritika egiten duenaren inplikazioa pertsonala\nEsandakoa nork bere gain hartu behar du.\nNik iritzia dut, pentsatu egiten dut, esan egiten dut. Bakoitzak bere ikuspuntutik egiten du kritika.\nGaitasunetik egindako kritika; kritikaren objektu den egintza, egitatea edo prozesua ezagutu egin behar da, iritzi argumentatua emateko. Iritzia ematea eta kritika egitea ez da gauza bera. Ikusten duguna eta sentitzen duguna desberdintzea.\nAnalisi-irizpideekin koherenteak izatea, irizpideok sentitzen dugunarekin bateratuz. Izaki globalak gara.\nKritika elementu bizigarri gisa\nIkasleak, kritikan pentsatuz, hobetzeko ahalegina egiten du.\nZerbait aurkezten duen bakoitzean, besteek iritzia ematen dute.\nKritika ahalbidetzen duen edozein testuingurutan, eduki jabetzea eta helburu eta gaitasunak dakarren ikaskuntza-prozesua da helburu:\nKritika jasoko duenarentzat:\nBere mugak onartzea, bere gaitasunez jabetzea, bere burua barrutik ikusten eta besteen aurrean azaltzen ikastea.\nKritika egiten duenarentzat edo kritikan entzule moduan parte hartzen duenarentzat:\nBestearen lekuan jartzea. Desberdintasunak onartzen ikastea.\nIrakasleen esku-hartzeak kritikaren garapena bideratzen du\nMuinetatik abiatuta esku hartzera behartzen ditu; hain zuzen, kritika-testuinguruaren muinetik eta kritikaren objektu den jardueraren muinetatik abiatuta esku hartzera.\nIkasleak muin horiez jabetzera bultzatzen ditu, behaketa eta segimendua egiteko pisten bidez.\nPixkanaka-pixkanaka sartzen ditu, landu nahi diren alderdi berriei lehentasuna emanez.\nEskuratutako lorpenetan ere eragiten du, prozesua baloratuz.\n• Kritikak eraikitzeko balio behar du, aurrera egiteko.\n• Orokortasunak faltsuak dira.\n• Gertaera objektiboa eta nire iritzia desberdintzea: (“Horrela da”, “Nik uste dut”). Prozedurazkoak:\n• Ez baieztatzea edo ezeztatzea argumentatu gabe.\n• Ez ematea iritzia, nire iritzia baizik.\n• Pertsona interesatuari zuzentzea, ez irakasleei edo moderatzaileari.\n• Parte-hartzeak publikoa izan behar du, eta ez kidearekin edo testuingurutik kanpo.\n• Grina geldiaraztea, ez etetea beste norbait hitz egiten ari denean, entzun ahal izateko.\n• Entzuteko jarrera.\n• Hitz egiten ari denari ulertzeko xedea, harrera eginez eta berarekin enpatizatuz.\n• Beste ikuspegiekiko jarrera irekia, malgutasuna, hitz egitean aske sentitzea.\n• Norberaren eta besteen mugak eta gaitasunak onartzea.\n• Hitz egiten ari dena errespetatzea, isilik egotea entzuteko, askatasun indibiduala eragotz dezakeen gorputz-mintzaira eta hizkera kontrolatzea.\n• Burua eta diskurtsoa egituratzea, iritzia eman aurretik adierazteko.\n• Emozioak kontrolatzea, grinak mendean hartzea, eragotz eta eraso dezaketen gorputz-mintzaira eta hizkera zaintzea.\n• Gutaz edo gure egintzei buruz egiten diren balorazioak onartzea, eta, aurrera egiteko balio badigute, jasotzea.\n• Iritzia emateko askatasuna, beste ikuspegiekiko jarrera irekiarekin batera.\n• Iritzi, bizimodu eta ideia desberdinak onartzea.\n• Bizitzan hainbat eremutan izaten diren mugak, hala bakoitzarenak nola kanpokoak,onartzea, bai norberak eta bai besteek.


Bizkaiko Bertsolari Txapelketaren finala NAIZ Irratian | Haria | IRRATIA\n16 DIC. 2021 - 09:54h\nBizkaiko Bertsolari Txapelketaren finala NAIZ Irratian\nUrte bateko atzerapenarekin, baina badator Bizkaiko Bertsolari Txapelketaren finala. Larunbatean, Bilbao Arenan, jokatuko da eta NAIZ irratiak zuzenean eskainiko du (16:30). Finalaren atarian, gurean izan dira Amagoia Mugika kazetaria eta Joseba Etxebarria. Azken honek jarriko dio txapela onenari.\nBizkaiko Bertsolari Txapelketako aurkezpena (Aritz LOIOLA/FOKU)\nZortzikotea osatuta, dena prest dago Bilbao Arenan, Miribillan. Gorka Pagonabarraga, Etxahun Lekue, Nerea Ibarzabal, Aitor Bizkarra, Jone Uria, Xabat Galletebeitia, Aitor Etxebarriazarraga eta Onintza Enbeita igoko dira larunbata honetan oholtzara. NAIZ Irratiak zuzenean eskainiko du finala arratsaldeko 16:30etatik aurrera. Asier Iriondo izango da saioko gidari eta ondoan izango du Iratxe Ibarre bertsolari ohia. Saioa, FM bidez zein streaming bidez jarraitzeko aukera izango da.\n2021eko txapelketa honek baditu berezitasun ugari, horietako bat, txapel bakarra bada ere, bi txapel-emaile daudela aurten: Moises Enbeita eta Joseba Etxebarria. Oholtzaren muntaia, sarreren salmenta, kartzelako zaindari lanak… inork baino hobeto ezagutzen dituzte txapelketaren aurreko eta ondorengo zeregin guztiak talde antolatzaileko kide ezinbesteko hauek, eta Bizkaiko Bertsozale Elkarteak urte luze hauetako lana eskertu nahi izan die.\n«Guretzat oso pozgarria da han egotea eta txapela txapeldunari jartzea» aitortu du Etxebarriak NAIZ irratian. Txapelketa bat antolatzeak atzean dakarren lan eskerga nabarmendu du Etxebarriak, «talde lan ikaragarria dago: epaileak, gai egile eta gai jartzaileak, komunikazioa eta koordinazioa. Euren lana ez balego, gu ez ginateke hemen egongo» dio. Txapela jartzerako orduan, Moises Enbeita izango du ondoan, aspaldiko laguna. «Enbeitar bat ondoan izatea ohorea da».\nBai Etxebarriak eta baita Enbeitak ere ibilbide luzea dute bertso munduan. Lehenak gehiago egin du atzeko lana, bigarrena mikrofono aurrean gehiago. Dela bi hamarkada hasi zen elkartean Etxebarria eta geroztik garaiak asko aldatu direla dio, batez ere generoari dagokionez. «Kristina Mardaras izan zen txapelketa batean parte hartu zuen lehen emakumea. Eta begira orain. Inor ez zuen pentsatuko horrenbeste emakume bertsolari izango zirenik orain eta hori zoragarria da!»\n3 urtez txapeldun\n3 urtez izan da Bizkaiko Bertsolari txapeldun Onintza Enbeita, ez da hori ohikoa. Bi urtetik behin egiten baita txapelketa baina pandemiak urte batez atzeratu du lehia. Urte estra horrek Muxikarrari indar gehiago emango ote dion ezin jakin, baina argi dago txapela mantendu nahi badu fin egin beharko du lan.\nFinala zuzenean jarraituko duen Amagoia Mugika Garako kazetariaren esanetan «oso final interesantea geratu da. Final bikain bat izateko osagai guztiak ditu». Oholtza gainean bertsotan arituko dira bi beterano, Onintza Enbeita eta Etxahun Lekue. Badaude finala ezagutzen dutenak: Galletebeitia, Ibarzabal, Uria eta Bizkarra. Estreinakoz arituko dira Aitor Etxebarriazarraga eta Gorka Pagonabarraga.\nCovid 19ak protagonismoa nahi du nonbait Bizkaiko Bertsolari Txapelketan. 2020an zen lehiatzekoa Bizkaiko Bertsolari Txapelketa, baina pandemiaren ondorioz atzeratu egin zen. Orain, 2021eko finaleko atarian, bete betean harrapatu du Araba, Bizkaia eta Gipuakoako Lehendakariaren abenduaren 14ko dekretuak. Horren ondorioz, aretora sartzeko ezinbestekoa izango da EB-ko COVID ziurtagiri digitala aurkeztea (Nafarroako finalean ere hala izan zen). Proba negatiboaren ziurtagiria ere onartuko da, antigenoen proban gehienez 48 ordu lehenago eta PCR proban gehinez 72 ordu lehenago proba diagnostiko negatiboa behar du izan. Hemen azalpen gehiago.\nBizkaiko Bertsolari Txapelketako finalerako prest daude zortzi protagonistak\n«Gauza bat da txapela lortzea, baina zerbait uztea horren gainetik dago»


Euskalkitegia, mugikorretan euskararekin jolasteko jokoa!\nAhotsak.eus webguneko bideo-pasarteak dira jokoaren oinarri. Aldi bakoitzean herri desberdin bateko hiztun bat entzungo duzu eta zein herritakoa den asmatu behar duzu. Androiderako bertsioa eskuratzeko, sakatu hemen, eta iOS aplikazioa eskuratzeko, berriz, hemen. Online ere jolastu dezakezu hemen.\n362 herri, 6.173 hizlari eta 58.274 bideo-pasarte\nMendigoxale Eguna Durangon 1932an\nMoila gaineko mahastiak\nArraindegi kaleko bainu-etxea\nTxapelketetara joateko bidaiak\nKonfesatzean, apaizari beldurra\nNola sortu ziren euskal kantagintza berria eta Ez Dok Amairu? Ikus bideoa!\n60ko hamarkadan aldaketa handiak izan ziren euskal kantagintzan. Ez Dok Amairu kultur mugimendua da horren erakusle. Bilakaera horri buruzko bideoa gertatu dugu, Ahotsak.eus proiektuan jasotako testigantzekin.\nEuskararen Transmisioari buruzko mintegi berezi eta jendetsua, atzo Eibarren\nEta Kitto! euskara elkarteak X. Mintegia antolatu zuen atzo Eibarren, eta 21 solaskide igo ziren oholtza gainera. Hainbat ikuspuntutatik heldu zioten euskararen erabileraren eta sozializazioaren gaiari.\nEleaniztasuna, emigrazioa eta integrazioa aztergai.\nEuskalkitegia APP: Euskalkien joko eta aplikazioa.


Etxebarriko Ekaitz Andela - Open House Bilbao\nHelbidea: Gipuzkoa Kalea, 31\nEuskadiko ekaitz andela handiena, Bizkaiko saneamendu sarearen funtzionamendu egokiaren zaindaria. 20 igerileku olinpiko baino gehiagoren baliokidea har dezake bere baitan\nEtxebarriko Ekaitz andela, Nerbioi ibaiaren meandroan kokatua, eta 70.000m3 edukiera bolumetrikoarekin, euri garaietan Bizkaiko saneamendu arearen Etengailutik igoratzen den gehiegizko emaria desbideratzea ahalbidetzen du, Etengailu honen funtzionamendua lasaituz.\nPartzelako lurzorua aztertu ondoren, ekaitz andela bat aire zabalean planteatzea erabaki zen. Lau gorputz (biltegi) ezberdinduez osatua dago; honen betetzea modu sekuentzialean burutzen da, Nerbioi-Ibaizabal Etengailuaren tuneletik beretik. Andelaren hustutzea, Etengailura berera burutzen da, grabitatez. Proiektua 3 altueradun kontrolerako eraikuntza batekin osatzen da. Azpiegitura exekutatu ahal izateko lur mugimendu handi bat egin behar izan zen, bai eta 4.000m2 baino gehiagoko pantaila horma bat ere.


Nola Iainkoak gure ontasunetan\nfrogatzen gaituen, eta nola haren baithan\nxoilki esparantza behar dugun\nZer da Jauna, mundu huntan ene sustengua?\nZeiñ da, zeruaren aspian ageri diren gauza guzietan ene konsolazionea, zu baizen, o ene Iainkoa, zeiñaren miserikordiak espaitu eremurik.\nNon izan da ungi eta bere gogara zu gabe; eta nois gaski izan da zure presenzian?\nNahiago dut zure amoreagatik pobre izan, ezen ez zu gabe aberats.\nNahiago dut pelegriñ izan lurrean zurekien, ezen ez zu gabe zerua poseditu. Zu non, zerua han da, eta ifernua herioarekien gu etzaren lekhuan da.\nZu zare ene nahi guzien fiña. Hargatik eziñ deusere bertzerik egiñ dezaket, zu othoistea, zuri oihu egitea, eta zure ondotik suspiretan egotea baizen.\nFiñean eziñ nihoren baithan osoki fida naiteke, eta estut nihor kausitzen, gu baizen, o ene Iainkoa, ene behar guzietan ene sokorritzerat prestago dagoenik.\nZu xoilki zare, ene esparantza, zu zare ene konfidentzia osoa, zu zare ene arimaren konsolatzaillea, eta adiskiderik fidelena.\nBertze guziek bere satisfakzione eta intresa dute bilhatzen, baiñan zuk ene Iainkoa, ene salbamendu eta abanzamendua egiten duzu, eta gauza guziak onerat konbertitzen ditutzu.\nZuk ni tentazione eta aflikzione diferentetarat mais eman arren; guziarekiñ ene progotxuko hek guziak ordenatzen ditutzu, kostumatu duzun bezala milla fazoiñ eta maneras zure maitatuen frogatzerat.\nFroga hetan etzaitut gutiago maitatu eta landatu behar, ene arima zure zeruko konsolazionees bethetzen bazindu baiño.\nHargatik, ene Iaun, eta ene Iainkoa, zure baithan ene esparantza eta ihes lekhua ematen dut, eta ene aflikzione eta pena guziak, zure galtzarrerat egortzen ditut, zeren zutas kanpoan espaitut deusik kausitzen, non esten flako eta inkonstant.\nEzen estut kausituko, ene Iainkoa, adiskide zerbitza ahal nazakenik, puxantza sustenga ahal nazakenik, zuhur konseilla eta gida ahal nazakenik, ez eta ere libururik konsola nazakenik, ez eta ere halaber thresorik goarda nazakenik, ez eta fiñean lekhu sekretuskorik segura ahal nazakenik; zuk zerorek, o ene Iainkoa, laguntzen, sustengatzen, borthisten, argitzen eta goardatzen espainauzu.\nEzen bake eta dohatsutasunaren izateko diruriten gauzak, zu gabe deusik estire, eta dohatsu ezin, egiaski errenda gaitzakete.\nZu zare beras ene Iainkoa, ontasun guzien fiña, bizitzearen zentroa, zuhurtziaren thulunbio behera, eta zure zerbitzarien konsolazionerik borthitzena, zure baithan bere konsolazionea ematea da.\nZuganat altxatzen ditut ene begiak, ene Iainkoa, zu baithan dut ene esparantza, miserikordia guzien Aita.\nZuk zeruko benedikzioneas ene arima benedika eta sanktifika zazu, zure egoitza Saindu, eta zure gloria eternalaren tronu egin dadintzat, eta zure tenpluan, zure Majestate Iainkoskoaren begiak kolpa ahal dezaken deusere, kausi estiteken bezala.\nZure ontasunaren eta zure miserikordien handitasunaren araberat begira diezadazu, eta zure zerbitzari pobrearen orazionea adizazu, zeiña zureganik desterratua herioaren itzalean jarria baitago.\nZure zerbitzariaren arima bizitze korrunpitu huntako peril guzietarat exposatua, goarda eta konserba zazu, eta nazan zure graziak bethi lagun, bakesko biderik, eternitateko argitasunaren herrirat, zeiña zeruko gloria baita, gida nazantzat. Halabis.\nHIRURGARREN LIBURUAREN AKHABANTZA


OnePlus 5T Android 8.0 Oreo | bertsiora eguneratzen hasten da Androidea\nOnePlus 5T Android 8.0 Oreo bertsiora eguneratuta dago\nOnePlus merkatuan marka ezaguna bihurtu da. Ospetsuak dira, gainera, beste konpainien estrategia desberdina dutelako. Urtean eredu bat edo bi merkaturatzen dituztenez. 2017an OnePlus 5 merkatura iritsi zen eta handik hilabete batzuetara bertsio berritua OnePlus 5T. Orain bigarrenak azkenean, hasi Android 8.0 Oreo-ra eguneratzen.\nMarkak asteak daramatza gailuaren eguneratze lanetan. Badirudi lan hau dagoeneko amaitu dela. Delako Eguneratzearekin OTA OnePlus 5T duten erabiltzaileengana iristen hasi da.\nTxinako markaren gailua duten erabiltzaileek nahi baino denbora gehiago itxaron behar izan dute. Baina itxaronaldiak merezi izan du eta telefonoz Android 8.0 Oreo gozatzen hasi dira. Gainera, konpainiak ez dizu eguneratzea soilik ekartzen. Eta, gainera segurtasun hobekuntza aurkeztu dute.\nBadirudi denbora nahikoa izan dutela zuzendu Specter-ek eta Meltdown-ek gailuan sor ditzake. Hori dela eta, OnePlus 5T-rako urtarrileko segurtasun adabakia. Horrela, erabiltzaileak edozein mehatxuren aurka babestuko dira.\nEnpresetako foroetan badago jada badirudi Android 8.0 Oreo OTA hau jaso dutela. Beste batzuk ere egun batzuk itxaron beharko dituztenak. Une honetatik hona OTA inkrementala. Beraz, jasotzen duten erabiltzaileen kopurua handitu egingo da egunak pasa ahala.\nBeraz, pazientzia kontua da. Baina, azkenean, ofiziala da: OnePlus 5T Android 8.0 Oreo-ra eguneratzen hasten da. Beraz, egun gutxi barru, gailua baduzu, eguneratze hau ofizialki jaso beharko zenuke.\nArtikuluaren bide osoa: Androidea » Tutoretzak » Android bertsioak » OnePlus 5T Android 8.0 Oreo bertsiora eguneratuta dago\nOaxis Londoño esan zuen\nErantzun Oaxis Londoñori\nHuawei Pay, markaren ordainketa plataforma laster iritsiko da Europara